               IL-KUMMISSJONI EWROPEA
            Brussell, 20.4.2020
            COM(2020) 154 final
            2020/0061(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fit-13-il sessjoni tal-Kumitat ta’ Esperti Tekniċi tal-Organizzazzjoni Intergovernattiva għat-Trasport Internazzjonali bil-Ferrovija (OTIF) għall-adozzjoni ta’ modifiki tal-UTP dwar l-istorbju tal-materjal fuq ir-roti, il-UTP dwar il-vaguni tal-merkanzija, il-UTP dwar l-immarkar tal-vettura, u għall-adozzjoni ta’ rieżami bis-sħiħ tar-regoli għaċ-ċertifikazzjoni u l-awditjar tal-entitajiet responsabbli mill-manutenzjoni (ECM) u l-ispeċifikazzjonijiet fir-rigward tar-reġistri tal-vetturi

               MEMORANDUM TA’ SPJEGAZZJONI

               1.Suġġett tal-proposta

               It-13-il sessjoni tal-Kumitat ta’ Esperti Tekniċi (CTE) tal-Organizzazzjoni Intergovernattiva għat-Trasport Internazzjonali bil-Ferrovija (OTIF) se ssir f’Bern, l-Iżvizzera, nhar is-16 u s-17 ta’ Ġunju 2020. L-aġenda tal-laqgħa tinkludi:

               –Proposta għall-modifika tal-UTP dwar l-istorbju tal-materjal fuq ir-roti;

               –Proposta għall-modifika tal-UTP dwar il-vaguni tal-merkanzija;

               –Proposta għall-modifika tal-UTP dwar l-immarkar tal-vettura;

               –Proposta għar-rieżami bis-sħiħ tar-regoli għaċ-ċertifikazzjoni u l-awditjar tal-entitajiet responsabbli mill-manutenzjoni (ir-Regolament dwar l-ECM); kif ukoll

               –Proposta għar-rieżami bis-sħiħ tal-ispeċifikazzjonijiet rigward ir-reġistri tal-vetturi.

               Il-pożizzjoni li għandha tittieħed f’isem l-Unjoni dwar id-deċiżjonijiet imsemmija hawn fuq li se jiġu adottati mis-CTE għandha tiġi stabbilita b’Deċiżjoni tal-Kunsill abbażi tal-Artikolu 218(9) tat-TFUE.

               2.Kuntest tal-proposta

               2.1.Il-Konvenzjoni dwar it-Trasport Internazzjonali bil-Ferrovija (COTIF)

               Il-Konvenzjoni dwar it-Trasport Internazzjonali bil-Ferrovija tad-9 ta’ Mejju 1980, kif emendata fil-Protokoll ta’ Vilnius tat-3 ta’ Ġunju 1999 (“COTIF”), hija ftehim internazzjonali li kemm l-Unjoni kif ukoll 25 Stat Membru huma Partijiet Kontraenti għalih (Ċipru u Malta biss mhumiex).

               L-Unjoni Ewropea ngħaqdet mal-COTIF bid-Deċiżjoni tal-Kunsill 2013/103/UE tas-16 ta’ Ġunju 2011
                  1
               . L-Anness III ta’ dik id-Deċiżjoni stabbilixxa l-arranġamenti interni għall-Kunsill, għall-Istati Membri u għall-Kummissjoni waqt proċedimenti skont l-OTIF. Skont il-punt 3.1 tal-istess Anness III, fejn punt fl-aġenda jikkonċerna kwistjonijiet ta’ kompetenza esklużiva tal-Unjoni, il-Kummissjoni għandha tivvota f’isem l-Unjoni.

               Skont l-Artikolu 2(1) tal-COTIF, l-għan tal-OTIF huwa li tippromwovi, ittejjeb u tiffaċilita, f’kull aspett, it-traffiku internazzjonali bil-ferrovija, b’mod partikolari billi tistabbilixxi sistemi ta’ liġi uniformi f’diversi oqsma tal-liġi relatati mat-traffiku internazzjonali bil-ferrovija. Il-COTIF tirregola wkoll it-tmexxija tal-Organizzazzjoni, l-objettivi, l-attribuzzjonijiet, ir-relazzjonijiet tagħha mal-Istati Kontraenti, u l-attivitajiet tagħha b’mod ġenerali.

               Il-COTIF għalhekk tittratta l-leġiżlazzjoni ferrovjarja fuq għadd ta’ kwistjonijiet legali u tekniċi ferrovjarji differenti, li huma maqsuma f’żewġ partijiet: il-Konvenzjoni nnifisha, li tirregola l-ġestjoni tal-OTIF, u t-tmien Appendiċijiet (inkluż Appendiċi H ġdida li għandha tiġi adottata waqt it-13-il Assemblea Ġenerali li jmiss tal-OTIF) li jistabbilixxu liġi ferrovjarja uniformi.

               –Appendiċi A – Kuntratt tat-Trasport Internazzjonali ta’ Passiġġieri bil-Ferrovija (CIV)

               –Appendiċi B – Kuntratt tat-Trasport Internazzjonali ta’ Prodotti bil-Ferrovija (CIM)

               –Appendiċi C – Trasport Internazzjonali ta’ Oġġetti Perikolużi bil-Ferrovija (RID)

               –Appendiċi D – Kuntratt tal-użu ta’ vetturi fit-traffiku internazzjonali bil-ferrovija (CUV)

               –Appendiċi E – Kuntratt tal-użu ta’ infrastruttura fit-traffiku internazzjonali bil-ferrovija (CUI)

               –Appendiċi F – Regoli Uniformi li jirrigwardaw il-Validazzjoni ta’ Standards Tekniċi u l-Adozzjoni ta’ Preskrizzjonijiet Tekniċi Uniformi applikabbli għall-Materjal tal-Ferroviji bl-intenzjoni li jintużaw mit-Traffiku Internazzjonali (APTU UR)

               –Appendiċi G – Regoli Uniformi li jirrigwardaw l-Ammissjoni Teknika ta’ Materjal tal-Ferroviji użat fit-Traffiku Internazzjonali (ATMF UR)

               –Appendiċi H – Regoli Uniformi dwar l-operat sikur tal-ferroviji fit-traffiku internazzjonali (EST UR)

               Abbażi tal-Appendiċijiet F u G tal-COTIF, hemm 12-il Preskrizzjoni Teknika Uniformi (UTPs) għall-interoperabbiltà teknika. L-UTPs fil-qafas ta-COTIF għandhom l-istess għan bħall-ispeċifikazzjonijiet tekniċi tal-UE għall-interoperabbiltà (TSIs) għall-ammissjoni fit-traffiku internazzjonali.

               42 mis-47 Stat li huma Partijiet għall-COTIF, inkluż il-25 Stat Membru tal-UE diġà msemmija, japplikaw l-Appendiċijiet F u G.

               2.2.Il-Kumitat ta’ Esperti Tekniċi tal-OTIF

               Is-CTE huwa korp imwaqqaf mill-Artikolu 13(1)(f) tal-COTIF. Huwa magħmul mill-Istati Membri tal-OTIF li japplikaw l-Appendiċijiet F u G (APTU, ATMF) tal-COTIF.

               Is-CTE għandu kompetenza fi kwistjonijiet ta’ interoperabbiltà u armonizzazzjoni teknika fil-qasam ferrovjarju, kif ukoll proċeduri ta’ approvazzjoni teknika. Jiżviluppa l-Appendiċijiet APTU u ATMF u r-Regoli Uniformi tiegħu, li japplikaw għal materjal ferrovjarju bl-intenzjoni li jintuża fit-traffiku internazzjonal, li jikkonċernaw b’mod partikolari:

               ·l-adozzjoni ta’ preskrizzjonijiet tekniċi għall-vetturi u għall-infrastruttura, u l-validazzjoni tal-istandards;

               ·il-proċeduri li jikkonċernaw il-valutazzjoni tal-konformità tal-vetturi;

               ·id-dispożizzjonijiet li jikkonċernaw il-manutenzjoni tal-vetturi;

               ·ir-responsabbiltajiet għall-kompożizzjoni tal-ferroviji u l-użu sikur tal-vetturi;

               ·id-dispożizzjonijiet li jikkonċernaw l-evalwazzjoni u l-valutazzjoni tar-riskju;

               ·l-ispeċifikazzjonijiet għar-reġistri.

               Is-CTE bħalissa għandu grupp ta’ ħidma permanenti (WG TECH) li huwa responsabbli għat-tħejjija tad-deċiżjonijiet tas-CTE.

               Skont l-Artikolu 20(1)(b) tal-COTIF, u f’konformità mal-Artikolu 6 tal-Appendiċi F (APTU), is-CTE għandu l-kompetenza biex jadotta jew jemenda l-UTP.  F’konformità mal-Artikolu 13(1), (4) u (5) tal-Appendiċi G (ATMF), is-CTE għandu l-kompetenza wkoll biex jieħu deċiżjonijiet dwar it-tfassil jew il-modifika, it-tgħaqqid jew l-irtirar tar-Reġistri Nazzjonali tal-Vetturi Ferrovjarji (NVR). Fl-aħħar nett, f’konformità mal-Artikolu 15(2) tal-AMTF, is-CTE għandu l-kompetenza biex jadotta u jemenda regoli għaċ-ċertifikazzjoni u l-awditjar tal-Entitajiet Responsabbli mill-Manutenzjoni (ECM).

               2.3.L-adozzjoni ta’ atti mis-CTE

               Skont l-Artikolu 6 tal-APTU, is-CTE għandu jiddeċiedi jekk jadottax UTP jew dispożizzjoni li temendaha, f’konformità mal-proċedura stabbilita fl-Artikoli 16, 20 u 33 § 6 tal-Konvenzjoni. Il-proċess ta’ adozzjoni tas-soltu għall-UTPs jista’ jieħu madwar sena u nofs.

               2.4.L-atti previsti li għandhom jiġu adottati mis-CTE waqt is-sessjoni tas-16 u s-17 ta’ Ġunju 2020

               2.4.1.Modifika tal-UTP rigward l-istorbju tal-materjal fuq ir-roti, il-vaguni tal-merkanzija u l-immarkar tal-vettura

               Il-Preskrizzjonijiet Tekniċi Uniformi (UTPs) tal-OTIF huma sett ta’ speċifikazzjonijiet tekniċi li jitnisslu mill-prinċipji, l-objettivi u l-proċeduri tal-COTIF għall-kostruzzjoni u l-operat tal-materjal ferrovjarju, bl-objettiv ewlieni li tinkiseb l-ikbar interoperabbiltà possibbli. B’hekk, il-UTPs fl-OTIF għandhom l-istess għan bħall-ispeċifikazzjonijiet tekniċi ta’ interoperabbiltà (TSIs) tal-UE.

               Sabiex tiġi żgurata l-ekwivalenza tal-vetturi awtorizzati f’konformità mad-dritt tal-Unjoni Ewropea u tal-vetturi ammessi għall-operat internazzjonali f’konformità mal-Artikolu 3a tal-ATMF, jeħtieġ li t-TSIs tal-Unjoni Ewropea u l-UTPs tal-COTIF jibqgħu allinjati.

               Il-modifiki proposti għall-adozzjoni mis-CTE se jiżguraw l-ekwivalenza sħiħa kontinwa kif iddefinita mill-ATMF bejn id-dispożizzjonijiet tal-Unjoni Ewropea u tal-COTIF.

               ·UTP dwar l-istorbju tal-materjal fuq ir-roti

               Il-UTP dwar l-istorbju tal-materjal fuq ir-roti tistabbilixxi rekwiżiti bażiċi u addizzjonali fir-rigward tal-emissjonijiet ta’ storbju għall-materjal fuq ir-roti. Bħalissa huma ekwivalenti għat-TSI dwar l-Istorbju speċifikata fir-Regolament tal-Kummissjoni (UE) Nru 1304/2014
                  2
               . L-għan tal-emendi proposti għall-UTP huwa li tiġi pprovduta lill-Partijiet il-possibbiltà li jillimitaw l-użu tal-vetturi antiki, li mhumiex konformi mar-rekwiżiti moderni dwar l-istorbju waqt it-tranżitu fuq linji ferrovjarji ddefiniti fejn l-istorbju huwa sors ta’ tħassib.

               Nhar is-16 ta’ Mejju 2019, il-Kummissjoni adottat modifika
                  3
                tar-Regolament tal-Kummissjoni (UE) Nru 1304/2014, li temenda l-kamp ta’ applikazzjoni tat-TSI dwar l-Istorbju, u ddaħħal l-“approċċ tar-rotta l-aktar kwieta” għall-infrastruttura, li għandu japplika fl-UE kollha mill-2024 ’il quddiem. Il-UTP dwar l-Istorbju futura ma tinkludix id-definizzjoni ta’ rotta kwieta, u l-identifikazzjoni ta’ rotta kwieta titħalla għad-diskrezzjoni tal-Istati kontraenti barra mill-UE. Madankollu, din id-devjazzjoni mit-TSI tal-UE ma titqiesx ta’ ħsara għall-UE, dejjem jekk id-data tal-bidu għall-implimentazzjoni tar-rotot kwieti tkun allinjata mal-UE, billi ma tolqotx it-traffiku minn jew lejn l-UE.

               L-għan tad-deċiżjoni tas-CTE li timmodifika l-UTP dwar l-istorbju tal-materjal fuq ir-roti huwa li tinżamm l-ekwivalenza tagħha, kif iddefinita mill-ATMF, mat-TSI dwar l-Istorbju inkluża fir-Regolament tal-Kummissjoni (UE) Nru 1304/2014 kif modifikat fl-2019.

               Konklużjoni: l-Unjoni Ewropea tista’ tivvota favur l-emenda tal-UTP dwar l-istorbju tal-materjal fuq ir-roti kif proposta mill-OTIF.

               ·UTP dwar il-vaguni tal-merkanzija

               Il-UTP dwar il-vaguni tal-merkanzija tistabbilixxi rekwiżiti rigward il-vetturi ddisinjati li jġorru trakkijiet. Bħalissa huma ekwivalenti għat-TSI dwar il-Vaguni speċifikata fir-Regolament tal-Kummissjoni (UE) Nru 321/2013
                  4
               .

               Nhar is-16 ta’ Mejju 2019, il-Kummissjoni adottat modifika
                  5
                tar-Regolament tal-Kummissjoni (UE) Nru 321/2013.

               L-għan tad-deċiżjoni tas-CTE li tiġi mmodifikata l-UTP dwar il-Vaguni tal-Merkanzija huwa li tinżamm l-ekwivalenza tagħha mar-Regolament tal-Kummissjoni (UE) Nru 321/2013 kif immodifikat dan l-aħħar.

               Konklużjoni: l-Unjoni Ewropea tista’ tivvota favur l-emenda tal-UTP dwar il-Vaguni tal-Merkanzija kif proposta mill-OTIF.

               ·UTP dwar l-Immarkar tal-Vettura

               Il-UTP dwar l-immarkar tistabbilixxi rekwiżiti rigward l-immarkar tal-vaguni. Din il-UTP ma għandhiex TSI ekwivalenti waħda tal-Unjoni Ewropea.

               It-Taqsimiet 1 sa 6 ta’ din il-UTP bħalissa huma ekwivalenti għall-Appendiċi P tat-TSI dwar l-OPE (l-Anness I tad-Deċiżjoni 2007/756/KE kif emendata l-aħħar bid-Deċiżjoni 2012/757/UE
                  6
               ), u t-Taqsimiet 7 sa 18 huma ekwivalenti għall-Appendiċi 6 tal-Ispeċifikazzjoni dwar l-NVR tal-UE (id-Deċiżjoni tal-Kummissjoni 2007/756/KE
                  7
               ).

               Il-Kummissjoni adottat TSI dwar l-OPE ġdida nhar is-16 ta’ Mejju 2019, ir-Regolament tal-Kummissjoni (UE) Nru 2019/773
                  8
               , u Reġistru Ewropew tal-Vetturi ġdid nhar il-25 ta’ Ottubru 2018, id-Deċiżjoni tal-Kummissjoni (UE) 2018/1614
                  9
               .

               L-għan tad-deċiżjoni li tiġi mmodifikata l-UTP dwar l-immarkar huwa li tinżamm l-ekwivalenza tagħha ma’ dawn li ġejjin:

               –it-Taqsimiet 1 sa 6 tal-Appendiċi H tar-Regolament ta’ Implimentazzjoni tal-Kummissjoni (UE) 2019/773 (it-TSI dwar l-OPE), kif immodifikat dan l-aħħar,

               –it-Taqsimiet 7 sa 18 tal-Appendiċi 6 tad-Deċiżjoni ta’ Implimentazzjoni tal-Kummissjoni (UE) 2018/1614 (EVR).

               Konklużjoni: l-Unjoni Ewropea tista’ tivvota favur l-emenda tal-UTP dwar l-Immarkar tal-Vettura kif proposta mill-OTIF.

               2.4.2.Rieżami bis-sħiħ tal-ispeċifikazzjonijiet dwar l-Entitajiet Responsabbli mill-Manutenzjoni (ECM)

               Is-sistema ta’ ċertifikazzjoni ta’ entità responsabbli mill-manutenzjoni tistabbilixxi rekwiżiti u kriterji ta’ valutazzjoni applikabbli għaċ-ċertifikazzjoni tal-ECMs għall-vaguni tal-merkanzija. Bħalissa hija ekwivalenti għar-Regolament tal-Kunsill (UE) Nru 445/2011
                  10
               .

               Il-Kummissjoni adottat Regolament ġdid tal-Kummissjoni (UE) 2019/779 tas-16 ta’ Mejju 2019
                  11
               , li jħassar u jissostitwixxi r-Regolament tal-Kummissjoni (UE) Nru 445/2011, u li se jestendi ċ-ċertifikazzjoni tal-ECM biex tinkludi kull tip ta’ vettura mis-16 ta’ Ġunju 2020.

               L-għan tad-deċiżjoni tas-CTE li tiġi mmodifikata l-Anness A tal-AMTF “Regoli għaċ-ċertifikazzjoni u l-awditjar tal-entitajiet responsabbli mill-manutenzjoni” huwa li tinżamm l-ekwivalenza tagħha, kif iddefinita mill-ATMF 3a (5), mar-Regolament tal-Kummissjoni (UE) 2019/779 tas-16 ta’ Mejju 2019.

               Sabiex tiġi żgurata l-ekwivalenza kontinwa, kif iddefinita mill-Artikolu 3a § 5 tal-ATMF, bejn ir-regoli tal-Unjoni Ewropea u dawk tal-COTIF, jenħtieġ li r-regoli tal-COTIF jiġu mmodifikati.  Ta’ min wieħed jinnota li l-ekwivalenza hija ggarantita biss għall-vaguni tal-merkanzija.

               Meta mqabbel mar-regoli eżistenti tal-COTIF, it-test propost mis-CTE ma jibdilx b’mod sinifikanti r-responsabbiltajiet jew ir-rekwiżiti li l-ECMs għandhom jilħqu f’termini ta’ ċertifikazzjoni. L-objettiv ewlieni tat-test ġdid huwa li l-kamp ta’ applikazzjoni taċ-ċertifikazzjoni, li kien limitat għaċ-ċertifikazzjoni tal-ECMs għall-vaguni tal-merkanzija, jiġi estiż lil hinn minn dak ta’ qablu, lejn kull tip ta’ vettura.

               Fil-qosor:

               –Iċ-ċertifikazzjoni tal-ECMs tibqa’ obbligatorju għal kull ECM għall-vaguni tal-merkanzija, u

               –iċ-ċertifikazzjoni tal-ECMs hija estiża biex tinkludi ċ-ċertifikazzjoni tal-ECMs għal kull tip ieħor ta’ vettura. Għaldaqstant, bħala regoli ġenerali, iċ-ċertifikazzjoni tal-ECMs issir obbligatorja, bl-eċċezzjoni li ġejja:

               –l-impriżi ferrovjarji li jwettqu manutenzjoni ta’ vetturi, għajr il-vaguni tal-merkanzija, li huma operati biss minnhom infushom, huma eżenti miċ-ċertifikazzjoni obbligatorja tal-ECMs. F’tali każijiet, l-Awtorità Kompetenti tal-Istat ikkonċernat għandha taċċerta ruħha li hemm konformità mar-rekwiżiti u l-kriterji ġenerali stabbiliti fl-Anness II tal-proposta.

               B’konsegwenza ta’ dan, u irrispettivament mill-kwistjoni ta’ jekk iċ-ċertifikazzjoni hijiex obbligatorja għal ECM partikolari, kull ECM, inkluż dawk mhux iċċertifikati minn korpi taċ-ċertifikazzjoni esterni, għandhom jikkonformaw mar-rekwiżiti u l-kriterji ġenerali li jiżguraw livelli minimi ta’ manutenzjoni, stabbiliti fl-Anness II tal-proposta.

               Konklużjoni: l-Unjoni Ewropea tista’ tivvota favur ir-rieżami bis-sħiħ tal-ispeċifikazzjonijiet dwar l-Entitajiet Responsabbli mill-Manutenzjoni (ECM), kif propost mill-OTIF, dejjem jekk il-modifiki kif iddefiniti fl-Anness ta’ dan id-dokument huma inklużi fit-test tal-COTIF.

               2.4.3.Rieżami bis-sħiħ tal-ispeċifikazzjonijiet dwar ir-Reġistru Nazzjonali tal-Vetturi

               L-ispeċifikazzjonijiet attwali tal-NVR applikabbli skont ir-regoli tal-OTIF huma ekwivalenti għal dawk previsti fid-Deċiżjoni tal-Kummissjoni 2007/756/KE.

               Fil-qafas tar-raba’ pakkett ferrovjarju, il-Kummissjoni adottat id-Deċiżjoni ta’ Implimentazzjoni tal-Kummissjoni (UE) 2018/1614, li tipprevedi speċifikazzjonijiet aġġornati għar-reġistri nazzjonali tal-vetturi tal-UE kif ukoll speċifikazzjonijiet għar-Reġistru Ewropew tal-Vetturi (EVR), li se jissostitwixxu r-reġistri nazzjonali tal-vetturi tal-UE mill-2021 ’il quddiem, u li tħassar id-Deċiżjoni tal-Kummissjoni 2007/756/KE.

               Id-deċiżjoni tas-CTE li jiġu mmodifikati l-ispeċifikazzjonijiet tal-NVR hija skattata mill-adozzjoni tad-Deċiżjoni ta’ Implimentazzjoni tal-Kummissjoni (UE) 2018/1614.

               Sal-2021, l-Istati Membri tal-UE se jgħaqqdu l-isforzi tagħhom biex jiġġestixxu l-awtorizzazzjoni tal-vetturi u l-informazzjoni permezz ta’ reġistru komuni, l-EVR futur li għandu jissostitwixxi l-NVRs preċedenti ta’ 25 Stat Membru tal-UE. Fil-kuntest tal-OTIF, l-EVR b’hekk isir l-NVR għar-reġjun tal-UE. L-EVR jista’ jsir disponibbli għal vetturi minn pajjiżi oħra, b’mod partikolari dawk il-pajjiżi fil-qafas tal-politika tal-viċinat tal-UE li ntrabtu li jimplimentaw id-dritt tal-UE permezz ta’ ftehimiet bilaterali mal-UE (eż. NO, CH, il-Balkani tal-Punent, eċċ.). Membri oħra tal-OTIF jistgħu jitolbu li jirreġistraw vetturi, soġġett għall-ammissjoni għat-traffiku internazzjonali, fl-EVR.

               Konklużjoni: l-Unjoni Ewropea tista’ tivvota favur ir-rieżami bis-sħiħ tal-ispeċifikazzjonijiet dwar ir-Reġistri Nazzjonali tal-Vetturi (NVR), kif propost mill-OTIF, dejjem jekk il-modifiki kif iddefiniti fl-Anness ta’ dan id-dokument huma inklużi fit-test tal-OTIF.

               2.5.Il-kompetenza tal-Unjoni u d-drittijiet tal-votazzjoni

               Skont l-Artikolu 6 tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-COTIF approvat bid-Deċiżjoni tal-Kunsill tas-16 ta’ Ġunju 2011:

               “1. Għal deċiżjonijiet fi kwistjonijiet fejn l-Unjoni għandha kompetenza esklussiva, l-Unjoni għandha teżerċita d-drittijiet ta’ votazzjoni tal-Istati Membri tagħha taħt il-Konvenzjoni.

               2. Għal deċiżjonijiet fi kwistjonijiet fejn l-Unjoni taqsam il-kompetenza mal-Istati Membri tagħha, għandhom jivvotaw jew l-Unjoni jonkella l-Istati Membri tagħha.

               3. Soġġett għall-paragrafu 7 tal-Artikolu 26 tal-Konvenzjoni, l-Unjoni għandu jkollha l-istess għadd ta’ voti daqs l-Istati Membri tagħha li huma wkoll Partijiet għall-Konvenzjoni. Meta l-Unjoni tivvota, l-Istati Membri tagħha m’għandhomx jivvutaw.”

               Skont id-dritt tal-Unjoni, l-Unjoni kisbet kompetenza esklużiva fi kwistjonijiet ta’ trasport bil-ferrovija fejn il-COTIF, jew strumenti legali adottati skont il-COTIF, jistgħu jolqtu jew jibdlu l-kamp ta’ applikazzjoni ta’ dawn ir-regoli eżistenti tal-Unjoni.

               Ir-regoli tal-Unjoni se jintlaqtu ċarament mill-adozzjoni tal-modifiki, billi l-objettiv tal-miżura huwa li l-UTP dwar l-Istorbju, il-UTP dwar il-Vaguni, il-UTP dwar l-Immarkar, ir-regolamentazzjoni tal-ECMs u l-ispeċifikazzjonijiet dwar l-NVR jiġu allinjati, rispettivament, mar-Regolament ta’ Implimentazzjoni tal-Kummissjoni (UE) 2019/776, mar-Regolament ta’ Implimentazzjoni tal-Kummissjoni (UE) 2019/774, mar-Regolament ta’ Implimentazzjoni tal-Kummissjoni (UE) 2019/773, mar-Regolament ta’ Implimentazzjoni tal-Kummissjoni (UE) 2019/779, u mad-Deċiżjoni ta’ Implimentazzjoni tal-Kummissjoni (UE) 2018/1614 kif immodifikata dan l-aħħar.

               Billi l-Unjoni għandha kompetenza esklużiva fuq il-kwistjonijiet koperti mill-ħames deċiżjonijiet tas-CTE imsemmija hawn fuq, l-Unjoni, irrappreżentata mill-Kummissjoni, għandha teżerċita d-drittijiet tal-votazzjoni fir-rigward tal-adozzjoni ta’ dawn il-ħames deċiżjonijiet.

               3.Pożizzjoni li trid tittieħed f’isem l-Unjoni

               Għar-raġunijiet kollha msemmija hawn fuq, jenħtieġ li l-Unjoni tivvota favur.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               L-Artikolu 218(9) tat-TFUE japplika irrispettivament minn jekk l-Unjoni hijiex membru tal-korp jew parti għall-ftehim
                  12
               .

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  13
               .

               4.1.2.Applikazzjoni għal dan il-każ

               L-atti li s-CTE huwa mitlub li jadotta jikkostitwixxu atti li għandhom effetti legali. L-atti previsti għandhom effetti legali għaliex jimmodifikaw il-qafas legali tal-OTIF billi jallinjaw l-UTPs tal-COTIF mat-TSIs tal-UE, u r-regolamentazzjoni tal-ECMs u l-ispeċifikazzjonijiet dwar ir-Reġistri Nazzjonali tal-Vetturi mar-regolamenti ta’ implimentazzjoni rispettivi tal-UE, u huma vinkolati għall-Unjoni.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement wieħed inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva unika, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst jirrigwardaw it-trasport ferrovjarju.

               Għaldaqstant, il-bażi ġuridika sostantiva għad-deċiżjoni proposta hija l-Artikolu 91 tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 91 tat-TFUE, flimkien mal-Artikolu 218(9) tat-TFUE.

               2020/0061 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fit-13-il sessjoni tal-Kumitat ta’ Esperti Tekniċi tal-Organizzazzjoni Intergovernattiva għat-Trasport Internazzjonali bil-Ferrovija (OTIF) għall-adozzjoni ta’ modifiki tal-UTP dwar l-istorbju tal-materjal fuq ir-roti, il-UTP dwar il-vaguni tal-merkanzija, il-UTP dwar l-immarkar tal-vettura, u għall-adozzjoni ta’ rieżami bis-sħiħ tar-regoli għaċ-ċertifikazzjoni u l-awditjar tal-entitajiet responsabbli mill-manutenzjoni (ECM) u l-ispeċifikazzjonijiet fir-rigward tar-reġistri tal-vetturi

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-Unjoni aderiet mal-Konvenzjoni li tirrigwarda t-Trasport Internazzjonali bil-Ferrovija tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (“il-COTIF”), f’konformità mad-Deċiżjoni tal-Kunsill 2013/103/UE
                  14
               .

               (2)L-Istati Membri kollha, bl-eċċezzjoni ta’ Ċipru u Malta, huma Partijiet għall-COTIF.

               (3)Skont l-Artikolu 13(1) (f) tal-COTIF, ġie stabbilit il-Kumitat tal-Esperti Tekniċi (“is-CTE”) tal-Organizzazzjoni Intergovernattiva għat-Trasport Internazzjonali bil-Ferrovija (OTIF).

               (4)Skont l-Artikolu 20(1) (b) tal-COTIF, u f’konformità mal-Artikolu 6 tal-Appendiċi F (APTU), is-CTE għandu l-kompetenza biex jadotta jew jemenda, fost l-oħrajn, il-Preskrizzjonijiet Tekniċi Uniformi (UTP) dwar l-istorbju tal-materjal fuq ir-roti (il-UTP dwar l-Istorbju), il-vaguni tal-merkanzija (il-UTP dwar il-Vaguni), u l-immarkar tal-vettura (il-UTP dwar l-Immarkar). F’konformità mal-Artikolu 13(1), (4) u (5) tal-Appendiċi G (ATMF), is-CTE għandu l-kompetenza wkoll biex jieħu deċiżjonijiet dwar it-tfassil jew il-modifika, it-tgħaqqid jew l-irtirar tar-Reġistri Nazzjonali tal-Vetturi Ferrovjarji (NVR). Fl-aħħar nett, f’konformità mal-Artikolu 15(2) tal-AMTF, is-CTE għandu l-kompetenza biex jadotta u jemenda regoli għaċ-ċertifikazzjoni u l-awditjar tal-Entitajiet Responsabbli mill-Manutenzjoni (ECM).

               (5)Is-CTE inkluda fl-aġenda tat-13-il sessjoni tiegħu, li se ssir fis-16 u s-17 ta’ Ġunju 2020, proposta għal deċiżjonijiet li jemendaw l-UTP dwar l-istorbju tal-materjal fuq ir-roti, il-UTP dwar il-vaguni tal-merkanzija, il-UTP dwar l-immarkar tal-vettura, u għal rieżami bis-sħiħ tar-regoli għaċ-ċertifikazzjoni u l-awditjar tal-entitajiet responsabbli mill-manutenzjoni (ECM), kif ukoll għal rieżami bis-sħiħ tal-ispeċifikazzjonijiet dwar ir-reġistri nazzjonali tal-vetturi (NVR).

               (6)Jixraq li tiġi stabbilita l-pożizzjoni li għandha tittieħed f’isem l-Unjoni fis-CTE, billi l-modifiki proposti se jkunu vinkolanti għall-Unjoni.

               (7)L-objettiv ta’ dawk l-emendi huwa li l-UTP dwar l-istorbju tal-materjal fuq ir-roti, il-UTP dwar il-vaguni tal-merkanzija, il-UTP dwar l-Immarkar tal-vettura u r-regoli għaċ-ċertifikazzjoni u l-awditjar tal-entitajiet responsabbli għall-manutenzjoni (ECM) jiġu allinjati, rispettivament, mar-Regolament ta’ Implimentazzjoni tal-Kummissjoni (UE) 2019/774
                  15
               , mar-Regolament ta’ Implimentazzjoni tal-Kummissjoni (UE) 2019/776
                  16
               , mar-Regolament ta’ Implimentazzjoni tal-Kummissjoni (UE) 2019/773
                  17
               , u mar-Regolament ta’ Implimentazzjoni tal-Kummissjoni (UE) 2019/779
                  18
               ; l-ispeċifikazzjonijiet dwar ir-reġistri tal-vetturi ġew aġġornati fid-dawl tad-Deċiżjoni ta’ Implimentazzjoni tal-Kummissjoni (UE) 2018/1614
                  19
               .

               (8)L-emendi u l-modifika proposti huma konformi mad-dritt u mal-objettivi strateġiċi tal-Unjoni billi jikkontribwixxu għall-allinjament tal-leġiżlazzjoni tal-OTIF mad-dispożizzjonijiet ekwivalenti tad-dritt tal-Unjoni, u għalhekk jenħtieġ li jkunu appoġġati mill-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni Ewropea fit-13-il sessjoni tal-Kumitat ta’ Esperti Tekniċi tal-Organizzazzjoni Intergovernattiva għat-Trasport Internazzjonali bil-Ferrovija (OTIF) fuq l-adozzjoni ta’ modifiki tal-UTP dwar l-istorbju tal-materjal fuq ir-roti, il-UTP dwar il-vaguni tal-merkanzija, il-UTP dwar l-immarkar tal-vettura, u għar-rieżami bis-sħiħ tar-regoli għaċ-ċertifikazzjoni u l-awditjar tal-entitajiet responsabbli mill-manutenzjoni (ECM) u l-ispeċifikazzjonijiet fir-rigward tar-reġistri tal-vetturi, għandha tkun din li ġejja:

               (1)għandha tivvota favur l-emendi proposti mis-CTE għall-UTP dwar il-vaguni tal-merkanzija, kif misjuba fid-Dokument ta’ Ħidma tas-CTE TECH-20005-CTE13-6.2-e-UTP WAG Annex u TECH-20005-CTE13-6.2-e-UTP WAG Proposal;

               (2)għandha tivvota favur l-emendi proposti mis-CTE għall-UTP dwar l-immarkar tal-vettura, kif misjuba fid-Dokument ta’ Ħidma tas-CTE TECH-20006-CTE13-6.3-e-UTP MARKING Annex u TECH-20006-CTE13-6.3-e-UTP MARKING Proposal;

               (3)għandha tivvota favur l-emendi proposti mis-CTE għall-UTP dwar l-istorbju tal-materjal fuq ir-roti, kif misjuba fid-Dokument ta’ Ħidma tas-CTE TECH-20004-CTE13-6.1-e-UTP NOI Annex and TECH-20004-CTE13-6.1-e-UTP NOI Proposal;

               (4)għandha tivvota favur ir-rieżami bis-sħiħ tar-regoli għaċ-ċertifikazzjoni u l-awditjar tal-entitajiet responsabbli għall-manutenzjoni (ir-Regolament tal-ECM), dejjem jekk it-test kif misjub fid-Dokument ta’ Ħidma tas-CTE TECH-20007-CTE13-6.4-e-ECM Annex u TECH-20007-CTE13-6.4-e-ECM Proposal jiġi mmodifikat kif stipulat fl-Anness ta’ din id-Deċiżjoni;

               (5)għandha tivvota favur ir-rieżami bis-sħiħ tal-ispeċifikazzjonijiet rigward ir-reġistri nazzjonali tal-vetturi (NVR), dejjem jekk it-test kif misjub fid-Dokument ta’ Ħidma tas-CTE TECH-20008-CTE13-6.5-e-vehicle register Annex and TECH-20008-CTE13-6.5-e-vehicle register Proposal jiġi mmodifikat kif stipulat fl-Anness ta’ din id-Deċiżjoni.

               Artikolu 2

               Wara l-adozzjoni tagħhom, id-deċiżjonijiet tal-Kumitat ta’ Esperti Tekniċi għandhom jiġu ppubblikati f’Il-Ġurnal Uffiċjali tal-Unjoni Ewropea, b’indikazzjoni tad-data tad-dħul fis-seħħ tagħhom.

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 2013/103 tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (ĠU L 51, 23.2.2013, p. 1).

                     (2)

                        Ir-Regolament tal-Kummissjoni (UE) Nru 1304/2014 tas-26 ta’ Novembru 2014 dwar l-ispeċifikazzjoni teknika għall-interoperabbiltà relatata mas-subsistema ta' “vetturi ferrovjarji — storbju” li temenda d-Deċiżjoni 2008/232/KE u li tħassar id-Deċiżjoni 2011/229/UE (ĠU L 356, 12.12.2014, p. 421).

                     (3)

                        Ir-Regolament ta’ Implimentazzjoni tal-Kummissjoni (UE) 2019/774 tas-16 ta’ Mejju 2019 li jemenda r-Regolament (UE) Nru 1304/2014 fir-rigward tal-applikazzjoni tal-ispeċifikazzjoni teknika għall-interoperabbiltà relatata mas-subsistema tal-“vetturi ferrovjarji — storbju” għall-vaguni tal-merkanzija eżistenti (ĠU L 139I, 27.5.2019, p. 89).

                     (4)

                        Ir-Regolament tal-Kummissjoni (UE) Nru 321/2013 tat-13 ta’ Marzu 2013 dwar l-ispeċifikazzjoni teknika għall-interoperabbiltà relatata mas-subsistema ta’ “vetturi ferrovjarji — vaguni tal-merkanzija” tas-sistema ferrovjarja fl-Unjoni Ewropea u li jirrevoka d-Deċiżjoni tal-Kummissjoni 2006/861/KE (ĠU L 104, 12.4.2013, p. 1).

                     (5)

                        Ir-Regolament ta’ Implimentazzjoni tal-Kummissjoni (UE) 2019/776 tas-16 ta’ Mejju 2019 li jemenda r-Regolamenti tal-Kummissjoni (UE) Nru 321/2013, (UE) Nru 1299/2014, (UE) Nru 1301/2014, (UE) Nru 1302/2014, (UE) Nru 1303/2014 u (UE) 2016/919 u d-Deċiżjoni ta’ Implimentazzjoni tal-Kummissjoni 2011/665/UE fir-rigward tal-allinjament mad-Direttiva (UE) 2016/797 tal-Parlament Ewropew u tal-Kunsill u l-implimentazzjoni tal-objettivi speċifiċi stipulati fid-Deċiżjoni Delegata tal-Kummissjoni (UE) 2017/1474 (ĠU L 139 I, 27.5.2019, p. 108).

                     (6)

                        Id-Deċiżjoni tal-Kummissjoni 2012/757/UE tal-14 ta’ Novembru 2012 dwar l-ispeċifikazzjoni teknika għall-interoperabbiltà relatata mas-subsistema tal-operat u l-immaniġġjar tat-traffiku tas-sistema ferrovjarja fl-Unjoni Ewropea u li temenda d-Deċiżjoni 2007/756/KE (ĠU L 345, 15.12.2012, p. 1).

                     (7)

                        Id-Deċiżjoni tal-Kummissjoni 2007/756/KE tad-9 ta’ Novembru 2007 li tadotta speċifikazzjoni komuni tar-reġistru nazzjonali tal-vetturi previst fl-Artikoli 14(4) u (5) tad-Direttivi 96/48/KE u 2001/16/KE (ĠU L 305, 23.11.2007, p. 30).

                     (8)

                        Ir-Regolament ta’ Implimentazzjoni tal-Kummissjoni (UE) 2019/773 tas-16 ta’ Mejju 2019 dwar l-ispeċifikazzjoni teknika għall-interoperabbiltà relatata mas-subsistema ta' “operat u ġestjoni tat-traffiku” tas-sistema ferrovjarja fl-Unjoni Ewropea u li jħassar id-Deċiżjoni 2012/757/UE (ĠU L 139I, 27.5.2019, p. 5).

                     (9)

                        Id-Deċiżjoni ta’ Implimentazzjoni tal-Kummissjoni (UE) 2018/1614 tal-25 ta' Ottubru 2018 li tistabbilixxi l-ispeċifikazzjonijiet għar-reġistri tal-vetturi msemmija fl-Artikolu 47 tad-Direttiva (UE) 2016/797 tal-Parlament Ewropew u tal-Kunsill u li temenda u tħassar id-Deċiżjoni tal-Kummissjoni 2007/756/KE (ĠU L 268, 26.10.2018, p. 53).

                     (10)

                        Ir-Regolament tal-Kummissjoni (UE) Nru 445/2011 tal-10 ta’ Mejju 2011 dwar sistema ta' ċertifikazzjoni tal-entitajiet responsabbli mill-manutenzjoni tal-vaguni tal-merkanzija u li jemenda r-Regolament (KE) Nru 653/2007 (ĠU L 122, 11.5.2011, p. 22).

                     (11)

                        Ir-Regolament ta’ Implimentazzjoni tal-Kummissjoni (UE) 2019/779 tas-16 ta’ Mejju 2019 li jistabbilixxi dispożizzjonijiet dettaljati dwar sistema ta’ ċertifikazzjoni tal-entitajiet inkarigati mill-manutenzjoni tal-vetturi skont id-Direttiva (UE) 2016/798 tal-Parlament Ewropew u tal-Kunsill u li jħassar ir-Regolament tal-Kummissjoni (UE) Nru 445/2011 (ĠU L 139 I, 27.5.2019, p. 360).

                     (12)

                        Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.

                     (13)

                        Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-paragrafi 61 sa 64.

                     (14)

                        Id-Deċiżjoni tal-Kunsill 2013/103 tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (ĠU L 51, 23.2.2013, p. 1).

                     (15)

                        Ir-Regolament ta’ Implimentazzjoni tal-Kummissjoni (UE) 2019/774 tas-16 ta’ Mejju 2019 li jemenda r-Regolament (UE) Nru 1304/2014 fir-rigward tal-applikazzjoni tal-ispeċifikazzjoni teknika għall-interoperabbiltà relatata mas-subsistema tal-“vetturi ferrovjarji — storbju” għall-vaguni tal-merkanzija eżistenti (ĠU L 139I, 27.5.2019, p. 89).

                     (16)

                        Ir-Regolament ta’ Implimentazzjoni tal-Kummissjoni (UE) 2019/776 tas-16 ta’ Mejju 2019 li jemenda r-Regolamenti tal-Kummissjoni (UE) Nru 321/2013, (UE) Nru 1299/2014, (UE) Nru 1301/2014, (UE) Nru 1302/2014, (UE) Nru 1303/2014 u (UE) 2016/919 u d-Deċiżjoni ta’ Implimentazzjoni tal-Kummissjoni 2011/665/UE fir-rigward tal-allinjament mad-Direttiva (UE) 2016/797 tal-Parlament Ewropew u tal-Kunsill u l-implimentazzjoni tal-objettivi speċifiċi stipulati fid-Deċiżjoni Delegata tal-Kummissjoni (UE) 2017/1474 (ĠU L 139 I, 27.5.2019, p. 108).

                     (17)

                        Ir-Regolament ta’ Implimentazzjoni tal-Kummissjoni (UE) 2019/773 tas-16 ta’ Mejju 2019 dwar l-ispeċifikazzjoni teknika għall-interoperabbiltà relatata mas-subsistema ta' “operat u ġestjoni tat-traffiku” tas-sistema ferrovjarja fl-Unjoni Ewropea u li jħassar id-Deċiżjoni 2012/757/UE (ĠU L 139I, 27.5.2019, p. 5).

                     (18)

                        Ir-Regolament ta’ Implimentazzjoni tal-Kummissjoni (UE) 2019/779 tas-16 ta’ Mejju 2019 li jistabbilixxi dispożizzjonijiet dettaljati dwar sistema ta’ ċertifikazzjoni tal-entitajiet inkarigati mill-manutenzjoni tal-vetturi skont id-Direttiva (UE) 2016/798 tal-Parlament Ewropew u tal-Kunsill u li jħassar ir-Regolament tal-Kummissjoni (UE) Nru 445/2011 (C/2019/3582 - ĠU L 139I, 27.5.2019, p. 360).

                     (19)

                        Id-Deċiżjoni ta’ Implimentazzjoni tal-Kummissjoni (UE) 2018/1614 tal-25 ta' Ottubru 2018 li tistabbilixxi l-ispeċifikazzjonijiet għar-reġistri tal-vetturi msemmija fl-Artikolu 47 tad-Direttiva (UE) 2016/797 tal-Parlament Ewropew u tal-Kunsill u li temenda u tħassar id-Deċiżjoni tal-Kummissjoni 2007/756/KE (ĠU L 268, 26.10.2018, p. 53).

    ---documentbreak---

               IL-KUMMISSJONI EWROPEA
            Brussell, 20.4.2020
            COM(2020) 154 final
            ANNESS
            tal-
            Proposta għalDEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fit-13-il sessjoni tal-Kumitat ta’ Esperti Tekniċi tal-Organizzazzjoni Intergovernattiva għat-Trasport Internazzjonali bil-Ferrovija (OTIF) għall-adozzjoni ta’ modifiki tal-UTP dwar l-istorbju tal-materjal fuq ir-roti, il-UTP dwar il-vaguni tal-merkanzija, il-UTP dwar l-immarkar tal-vettura, u għall-adozzjoni ta’ rieżami bis-sħiħ tar-regoli għaċ-ċertifikazzjoni u l-awditjar tal-entitajiet responsabbli mill-manutenzjoni (ECM) u l-ispeċifikazzjonijiet fir-rigward tar-reġistri tal-vetturi

               Emendi li għandhom jiġu proposti mill-UE għall-adozzjoni mill-Kumitat ta’ Esperti Tekniċi tal-OTIF, fir-rigward tar-reġoli għaċ-ċertifikazzjoni u l-awditjar tal-entitajiet responsabbli għall-manutenzjoni, u l-ispeċifikazzjonijiet rigward ir-reġistri tal-vetturi

               1.It-test tar-rieżami bis-sħiħ tal-ispeċifikazzjonijiet dwar ir-Reġistri Nazzjonali tal-Vetturi (NVR), kif misjub fid-Dokument ta’ Ħidma tas-CTE TECH-20008-CTE13-6.5-e-vehicle register Annex, għandu jiġi mmodifikat kif ġej:

               ·Jiżdied Artikolu 13 ġdid: “Artikolu 13 Regoli ta’ implimentazzjoni partikolari

               §1 Il-vetturi ammessi fit-traffiku internazzjonali li jidħlu fin-netwerk ferrovjarju tal-Unjoni Ewropea għandhom jiġu rreġistrati fl-EVR.”

               2.It-test tar-rieżami bis-sħiħ tal-ispeċifikazzjonijiet dwar l-Entitajiet Responsabbli mill-Manutenzjoni (ECM), kif misjub fid-Dokument ta’ Ħidma tas-CTE TECH-20007-CTE13-6.4-e-ECM Proposal, għandu jiġi mmodifikat kif ġej:

               ·F’tarf il-paragrafu 4 jiżdied “Il-kamp ta’ applikazzjoni tal-Artikolu 3a § 5 tal-ATMF, dwar l-ekwivalenza bejn id-dispożizzjonijiet tal-UE u dawk ta-COTIF, bħalissa huwa limitat għall-vaguni tal-merkanzija. Sabiex tiġi preveduta ċertezza tad-dritt għal kategoriji oħra ta’ vetturi, ir-rieżami li jmiss tal-ATMF għandu jqis iċ-ċertifikazzjoni tal-ECMs għal kategoriji oħra ta’ vetturi fl-Artikolu 3a § 5.”

               3.It-test tar-rieżami bis-sħiħ tal-ispeċifikazzjonijiet dwar l-Entitajiet Responsabbli mill-Manutenzjoni (ECM), kif misjub fid-Dokument ta’ Ħidma tas-CTE TECH-20007-CTE13-6.4-e-ECM Annex, għandu jiġi mmodifikat kif ġej:

               ·Jiżdied f’tarf l-Artikolu 3(5) “L-istati kontraenti jistgħu jistabbilixxu proċess nazzjonali jew reġjonali (tal-UE), li jkun b’saħħtu daqs iċ-ċertifikazzjoni tal-ECMs, li għandu jiġu applikat flok iċ-ċertifikazzjoni tal-ECMs. Jenħtieġ li tkun żgurata t-trasparenza ta’ dawk il-proċessi nazzjonali, sabiex jibqa’ jkun hemm il-fiduċja bejn l-istati kontraenti.”


               IL-KUMMISSJONI EWROPEA
            Brussell, 12.5.2020
            COM(2020) 193 final
            2020/0077(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fi ħdan il-Kumitat tal-FSE stabbilit mill-Ftehim interim ta’ Sħubija Ekonomika (FSE) bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra, rigward l-adozzjoni proposta tal-lista ta’ arbitri

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tirrigwarda d-deċiżjoni li tistabbilixxi l-pożizzjoni li għandha tiġi adottata f’isem l-Unjoni Ewropea (“l-Unjoni”) fil-Kumitat tal-FSE stabbilit mill-Ftehim Interim ta’ Sħubija Ekonomika bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra (“il-Ftehim”)
                  1
               , rigward l-adozzjoni proposta tal-lista ta’ persuni li huma disposti u kapaċi jkunu arbitri.

               2.Kuntest tal-proposta

               2.1.Ftehim interim ta’ Sħubija Ekonomija bejn l-UE u l-Kosta tal-Avorju

                  L-iskop tal-ftehim huwa li jistabbilixxi qafas inizjali għal Ftehim ta’ Sħubija Ekonomika b’konformità mal-Ftehim ta’ Cotonou. Il-Ftehim ilu jiġi applikat b’mod provviżorju mit-3 ta’ Settembru 2016.

               2.2.Il-Kumitat tal-FSE

                  Il-Kumitat tal-FSE huwa l-korp istituzzjonali konġunt ta’ dan il-Ftehim. L-Artikolu 73 tal-ftehim jistipula li l-Kumitat tal-FSE huwa responsabbli mill-amministrazzjoni tal-oqsma kollha koperti mill-Ftehim u mit-twettiq ta’ kull kompitu msemmi fih. Il-Kumitat tal-FSE jieħu d-deċiżjonijiet tiegħu bi qbil ġenerali. Il-funzjonament tal-Kumitat tal-FSE huwa deskritt fir-regoli ta’ proċedura tiegħu
                     2
                  .

               2.3.Att stipulat mill-Kumitat tal-FSE

                  Fil-ħames laqgħa tiegħu tal-[data], il-Kumitat tal-FSE għandu jadotta deċiżjoni dwar l-adozzjoni tal-lista ta’ arbitri (“l-att previst”) skont l-Artikolu 64 tal-Ftehim.

                  L-Artikolu 64(1) tal-Ftehim jistipula li “il-Kumitat FSE għandu jistabbilixxi lista ta’ 15-il persuna li huma disposti u kapaċi jkunu arbitri ”

                  L-għan tal-att previst huwa li jistabbilixxi lista ta’ ħmistax-il individwu li jkunu jistgħu jservu bħala arbitri f’każ ta’ proċedura għal soluzzjoni ta’ tilwim skont it-Titolu V tal-Ftehim. L-adozzjoni ta’ din il-lista hija element essenzjali biex jiġi ffinalizzat il-qafas operazzjonali għad-dispożizzjonijiet tal-Ftehim dwar l-Evitar u s-Soluzzjoni tat-Tilwim.

               3.Il-pożizzjoni li għandha tiġi adottata f’isem l-Unjoni

                  Din il-proposta għal Deċiżjoni tal-Kunsill tiddetermina l-pożizzjoni li għandha tittieħed f’isem l-Unjoni fil-Kumitat tal-FSE stabbilit mill-Ftehim Interim ta’ Sħubija Ekonomika bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra, fir-rigward tal-istabbiliment tal-lista ta’ persuni disposti u kapaċi jkunu arbitri skont l-Artikolu 64 tal-Ftehim.

                  Il-partijiet għall-Ftehim qablu ma’ dan l-abbozz ta’ Deċiżjoni, inizjalawh fir-raba’ laqgħa tal-Kumitat tal-FSE fis-27 u t-28 ta’ Novembru 2019 u, suġġett għall-proċeduri ta’ teħid ta’ deċiżjonijiet tal-Unjoni Ewropea, għandhom jadottawh fil-laqgħa li jmiss tal-Kumitat tal-FSE, li għandha ssir fi tmiem l-2020.

                  Din id-deċiżjoni hija essenzjali sabiex id-dispożizzjonijiet tal-Ftehim tat-Titolu V dwar l-Evitar u Soluzzjoni tat-Tilwim isiru operazzjonali u biex b'hekk tkun żgurata l-implimentazzjoni bla xkiel tal-Ftehim.

               4.Bażi ġuridika proċedurali

               4.1.Bażi ġuridika proċedurali

               4.1.1.
                     Prinċipji

                  L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

                  Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                     3
                  .

               4.1.2.
                     Applikazzjoni għal dan il-każ

               Il-Kumitat tal-FSE huwa korp stabbilit bi Ftehim, jiġifieri l-Ftehim Interim ta’ Sħubija Ekonomika bejn il-Kosta tal-Avorju, minn naħa, u l-Komunità Ewropea u l-Istati Membri tagħha min-naħa l-oħra.

               L-att li l-Kumitat huwa mitlub jadotta jikkostitwixxi att li għandu effetti legali. L-att previst se jkun vinkolanti skont id-dritt internazzjonali b’konformità mal-Artikolu 64 tal-Ftehim.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għaldaqstant, il-bażi ġuridika proċedurali tad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.
                     Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u l-kontenut tal-att previst li fir-rigward tiegħu tiġi meħuda pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.
                     Applikazzjoni għal dan il-każ

               Essenzjalment, il-proċedura ta’ arbitraġġ hija applikabbli għas-settur tal-kummerċ, u l-objettiv u l-kontenut tal-att previst huma relatati mal-politika kummerċjali komuni. Għaldaqstant, il-bażi ġuridika sostantiva tad-Deċiżjoni proposta hija l-Artikolu 207 tat-TFUE.

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-ewwel subparagrafu tal-Artikolu 207(4), flimkien mal-Artikolu 218(9) tat-TFUE.

               5.PUBBLIKAZZJONI TAL-ATT PREVIST

               Peress li d-deċiżjoni tal-Kumitat tal-FSE se temenda l-Ftehim, huwa xieraq li din tiġi ppubblikata f’Il-Ġurnal Uffiċjali tal-Unjoni Ewropea, ladarba tiġi adottata.

               2020/0077 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fi ħdan il-Kumitat tal-FSE stabbilit mill-Ftehim interim ta’ Sħubija Ekonomika (FSE) bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra, rigward l-adozzjoni proposta tal-lista ta’ arbitri

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea (TFUE), u b’mod partikulari l-ewwel subparagrafu tal-Artikolu 207(4) flimkien mal-Artikolu 218(9) tiegħu,

               Wara li kkunsidra l-Ftehim interim ta’ Sħubija Ekonomika bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra (“il-Ftehim”)
                  4
               ,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ġie konkluż f’isem l-Unjoni Ewropea (“l-Unjoni”) permezz tad-Deċiżjoni 2009/156/KE
                  5
                u qiegħed jiġi applikat b’mod provviżorju mill- 3 ta’ Settembru 2016.

               (2)F’konformità mal-Artikolu 64(1) tal-Ftehim, il-Kumitat tal-FSE għandu jfassal lista ta’ persuni li huma disposti u kapaċi jkunu arbitri.

               (3)Il-Kumitat tal-FSE fil-laqgħa annwali tiegħu fi [data] għandu jissejjaħ biex jadotta deċiżjoni li tistabbilixxi l-lista ta’ persuni li huma disposti u kapaċi jkunu arbitri b’konformità mal-Artikolu 64(1) tal-Ftehim.

               (4)Ikun xieraq li tiġi stabbilita l-pożizzjoni li għandha tittieħed, f'isem l-Unjoni, fil-Kumitat tal-FSE, peress li d-deċiżjoni prevista se tkun vinkolanti fuq l-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kumitat tal-FSE għandha tkun ibbażata fuq l-abbozz ta’ Deċiżjoni tal-Kumitat tal-FSE fir-rigward tal-lista ta’ persuni disposti u kapaċi jkunu arbitri, mehmuża ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 59, 3.3.2009, p. 2.

                     (2)

                        ĠU L 194, 31.7.2018, p. 158.

                     (3)

                        Il-paragrafi minn 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, il-Ġermanja vs il-Kunsill, ECLI:EU:C:2014:2258.

                     (4)

                        ĠU L 59, 3.3.2009, p. 3.

                     (5)

                        ĠU L 59, 3.3.2009, p. 1.

    ---documentbreak---

               IL-KUMMISSJONI EWROPEA
            Brussell, 12.5.2020
            COM(2020) 193 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f’isem l-Unjoni Ewropea, fi ħdan il-Kumitat tal-FSE stabbilit mill-Ftehim interim ta’ Sħubija Ekonomika (FSE) bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra, rigward l-adozzjoni proposta tal-lista ta’ arbitri

               ABBOZZ

               DEĊIŻJONI Nru …/2020 TAL-KUMITAT tal-FSE
                  stabbilita bil-Ftehim Interim ta’ Sħubija Ekonomika
                  bejn il-Kosta tal-Avorju, minn naħa
                  u l-Komunità Ewropea u l-Istati Membri tagħha, min-naħa l-oħra

               ta’ ...

               dwar l-adozzjoni tal-lista ta’ arbitri

               IL-KUMITAT TAL-FSE,

               Wara li kkunsidra l-Ftehim ta’ Sħubija Ekonomika Interim bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra (minn hawn ’il quddiem, “il-Ftehim”), iffirmat fi Brussell fit-3 ta’ Marzu 2009, u applikat fuq bażi provviżorja minn Settembru 2016, u b’mod partikolari l-Artikoli 64(1) tiegħu,

               Billi:

               Il-Ftehim jipprevedi li l-Kumitat tal-FSE għandu jistabbilixxi lista ta’ ħmistax-il persuna li huma disposti u kapaċi jkunu arbitri għar-riżoluzzjoni tat-tilwim li jista’ jinqala’ bejn il-Partijiet,

               ADOTTA DIN ID-DEĊIŻJONI:

               Artikolu 1

               1.Il-lista ta’ ħmistax-il persuna li huma disposti u kapaċi jkunu arbitri hija b’dan stabbilita f’konformità mal-Artikolu 64(1) tal-Ftehim u tinstab fl-Anness ta’ din id-Deċiżjoni.

               2.Il-lista ta’ arbitri msemmija fil-paragrafu 1 hija stabbilita mingħajr preġudizzju għal kwalunkwe regola speċifika stabbilita fil-Ftehim jew li tista’ tiġi adottata mill-Kumitat tal-FSE.

               Artikolu 2

               Il-lista ta’ arbitri msemmija fil-paragrafu 1 tista’ tiġi emendata b’deċiżjoni mill-Kumitat tal-FSE f’konformità mal-Artikolu 67 tal-Ftehim.

               Artikolu 3

               Din id-Deċiżjoni għandha tidħol fis-seħħ fil-jum li tiġi ffirmata.

               Magħmul fi …, il-…

               Għar-Repubblika tal-Kosta tal-Avorju
                     Għall-Unjoni Ewropea

               ...
                     …

               ANNESS

               Lista ta’ arbitri (Artikolu 64(1) tal-Ftehim)

               Arbitri magħżula min-naħa tal-Kosta tal-Avorju:

               Is-Sur Abbe YAO – il-Kosta tal-Avorju

               Is-Sur Abdouramane OUATTARA – il-Kosta tal-Avorju

               Is-Sur M. Joachim BILA AKA – il-Kosta tal-Avorju

               Is-Sur Narcisse AKA – il-Kosta tal-Avorju

               Is-Sur Karim FADIKA – il-Kosta tal-Avorju

               Arbitri magħżula min-naħa tal-Unjoni Ewropea:

               Is-Sur Claus EHLERMANN – il-Ġermanja

               Is-Sur Giorgio SACERDOTI – l-Italja

               Is-Sur Jacques BOURGEOIS – il-Belġju

               Is-Sur Pieter Jan KUIJPER – in-Netherlands

               Is-Sinjura Hélène RUIZ FABRI – Franza

               Arbitri magħżula b’mod konġunt miż-żewġ naħat:

               Is-Sur Martial AKAKPO – it-Togo

               Is-Sinjura Anna KOUYATE – il-Mali

               Is-Sur Thomas COTTIER – l-Iżvizzera

               Is-Sinjura Merit E. JANOW – l-Istati Uniti

               Is-Sur Helge SELAND – in-Norveġja


               IL-KUMMISSJONI EWROPEA
            Brussell, 12.5.2020
            COM(2020) 192 final
            2020/0076(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fi ħdan il-Kumitat tal-FSE stabbilit mill-Ftehim interim ta’ Sħubija Ekonomika (FSE) bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra, rigward l-adozzjoni tal-proċeduri tar-riżoluzzjoni tat-tilwim u tal-kodiċi ta’ kondotta tal-arbitri

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tirrigwarda d-deċiżjoni li tistabbilixxi l-pożizzjoni li għandha tiġi adottata f’isem l-Unjoni Ewropea (“l-Unjoni”) fil-Kumitat tal-FSE stabbilit mill-Ftehim Interim ta’ Sħubija Ekonomika bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra (minn hawn ’il-quddiem “il-Ftehim”)
                  1
               , rigward l-adozzjoni maħsuba tal-proċeduri tar-riżoluzzjoni tat-tilwim u tal-kodiċi ta’ kondotta tal-arbitri.

               2.Kuntest tal-proposta

               2.1.Ftehim interim ta’ Sħubija Ekonomija bejn l-UE u l-Kosta tal-Avorju

                  L-iskop tal-ftehim huwa li jistabbilixxi qafas inizjali għal Ftehim ta’ Sħubija Ekonomika b’konformità mal-Ftehim ta’ Cotonou. Il-Ftehim ilu jiġi applikat b’mod proviżorju mit-3 ta’ Settembru 2016.

               2.2.Kumitat tal-FSE

                  Il-Kumitat tal-FSE huwa l-organu istituzzjonali konġunt ta’ dan il-ftehim. L-Artikolu 73 tal-ftehim jistipula li l-Kumitat tal-FSE huwa responsabbli mill-amministrazzjoni tal-oqsma kollha koperti mill-Ftehim u mit-twettiq ta’ kull kompitu msemmi fih. Il-Kumitat tal-FSE jieħu d-deċiżjonijiet tiegħu bi qbil ġenerali. Il-funzjonament tal-Kumitat tal-FSE huwa deskritt fir-regoli ta’ proċedura tiegħu
                     2
                  .

               2.3.Att stipulat mill-Kumitat tal-FSE

                  Fil-ħames laqgħa tiegħu fi [data], il-Kumitat tal-FSE għandu jadotta deċiżjoni li tirrigwarda l-Proċeduri ta’ Qbil dwar is-Soluzzjoni tat-Tilwim (“l-att previst”).

                  L-Artikolu 59(1) tal-Ftehim jistipula li “il-Proċeduri ta’ Qbil dwar is-Soluzzjoni tat-Tilwim previsti huma mmexxija mir-regolament tal-proċedura li se jkun adottat mill-Kumitat tal-FSE.

                  L-għan tal-att previst huwa li jistabbilixxi r-regoli u l-proċeduri għall-implimentazzjoni tal-azzjonijiet previsti fit-Titolu V tal-Ftehim għar-riżoluzzjoni ta’ kunflitti li jistgħu jinqalgħu bejn il-Partijiet. L-adozzjoni ta’ dawn ir-regoli huwa element essenzjali biex jiġi finalizzat il-qafas operazzjonali għad-dispożizzjonijiet tal-Ftehim dwar is-soluzzjoni tat-tilwim.

               3.Pożizzjoni li trid tittieħed f’isem l-Unjoni

                  Din il-proposta għal Deċiżjoni tal-Kunsill tiddetermina l-pożizzjoni li għandha tittieħed f’isem l-Unjoni fil-Kumitat tal-FSE stabbilit mill-Ftehim Interim ta’ Sħubija Ekonomika bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra, fir-rigward tal-istabbiliment tal-proċeduri tar-riżoluzzjoni tat-tilwim u tal-kodiċi ta’ kondotta tal-arbitri.

                  Il-partijiet għall-Ftehim qablu ma’ dan l-abbozz ta’ deċiżjoni, inizjalawh fir-raba’ laqgħa tal-Kumitat tal-FSE fis-27 u t-28 ta’ Novembru 2019 u, suġġett għall-proċeduri ta’ teħid ta’ deċiżjonijiet tal-Unjoni Ewropea, għandhom jadottawh fil-laqgħa li jmiss tal-Kumitat tal-FSE, li għandha ssir fi tmiem l-2020.

                  Din id-deċiżjoni hija essenzjali sabiex id-dispożizzjonijiet tal-Ftehim tat-Titolu V dwar l-Evitar u Soluzzjoni tat-Tilwim isiru operazzjonali u biex b'hekk tkun żgurata l-implimentazzjoni bla xkiel tal-Ftehim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

                  L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

                  Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                     3
                  .

               4.1.2.Applikazzjoni għal dan il-każ

                  Il-Kumitat tal-FSE huwa korp stabbilit bi Ftehim, jiġifieri mill-Ftehim Interim ta’ Sħubija Ekonomika bejn il-Kosta tal-Avorju, minn naħa, u l-Komunità Ewropea u l-Istati Membri tagħha min-naħa l-oħra.

                  L-att, li l-Kumitat huwa mitlub jadotta, jikkostitwixxi att li għandu effetti legali. L-att previst se jkun vinkolanti skont id-dritt internazzjonali b’konformità mal-Artikoli 59 u 67 tal-Ftehim.

                  L-att previst ma jissupplimentax u ma jemendax il-qafas istituzzjonali tal-Ftehim.

                  Għalhekk, il-bażi ġuridika proċedurali tad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

                  Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi meħuda pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

                  L-objettiv ewlieni u l-kontenut tal-att previst huma relatati mal-politika kummerċjali komuni. Għalhekk, il-bażi ġuridika sostantiva tad-Deċiżjoni proposta hija l-Artikolu 207 tat-TFUE.

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-ewwel subparagrafu tal-Artikolu 207(4), flimkien mal-Artikolu 218(9) tat-TFUE.

               5.PUBBLIKAZZJONI TAL-ATT PREVIST

               Peress li d-deċiżjoni tal-Kumitat tal-FSE se temenda l-Ftehim, huwa xieraq li din tiġi ppubblikata f’Il-Ġurnal Uffiċjali tal-Unjoni Ewropea, ladarba tiġi adottata.

               2020/0076 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea, fi ħdan il-Kumitat tal-FSE stabbilit mill-Ftehim interim ta’ Sħubija Ekonomika (FSE) bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra, rigward l-adozzjoni tal-proċeduri tar-riżoluzzjoni tat-tilwim u tal-kodiċi ta’ kondotta tal-arbitri

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4) tiegħu, flimkien mal-Artikolu 218(9),

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Sħubija Ekonomika interim bejn il-Kosta tal-Avorju, minn naħa waħda, u l-Komunità Ewropea u l-Istati Membri tagħha, min-naħa l-oħra (minn hawn ’il quddiem imsejjaħ “il-Ftehim”)
                  4
                ġie ffirmat f’isem l-Unjoni permezz tad-Deċiżjoni tal-Kunsill 2009/156/KE
                  5
               . Dan qiegħed jiġi applikat b’mod proviżorju mit-3 ta’ Settembru 2016.

               (2)F’konformità mal-Artikolu 59(1) tal-Ftehim, il-Kumitat tal-FSE għandu jadotta r-regoli ta’ proċedura u l-kodiċi ta’ kondotta għall-proċeduri għar-riżoluzzjoni ta’ tilwim.

               (3)Il-Kumitat tal-FSE, fil-laqgħa annwali tiegħu li jmiss, se jintalab jadotta deċiżjoni li tistabbilixxi l-proċeduri għar-riżoluzzjoni ta’ tilwim u l-kodiċi ta’ kondotta tal-arbitri.

               (4)Jenħtieġ li tiġi stabbilita l-pożizzjoni li għandha tittieħed, f’isem l-Unjoni, fil-Kumitat tal-FSE, fir-rigward tal-adozzjoni tad-deċiżjoni prevista sa fejn din tkun vinkolanti fuq l-Unjoni.

               (5)Jenħtieġ għalhekk li l-pożizzjoni tal-Unjoni fil-Kumitat tal-FSE tkun ibbażata fuq l-abbozz ta' deċiżjoni li jinsab mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni, fi ħdan il-Kumitat tal-FSE stabbilit mill-Ftehim interim ta’ Sħubija Ekonomika (FSE) bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra, hija bbażata fuq l-abbozz ta’ deċiżjoni tal-Kumitat tal-FSE rigward l-adozzjoni tal-proċeduri tar-riżoluzzjoni tat-tilwim u tal-kodiċi ta’ kondotta tal-arbitri, mehmuż ma’ din id-deċiżjoni.

               Artikolu 2

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU L 59 tat-3/03/2009 p. 3.

                     (2)

                        ĠU L 194 tal-31.07.2018, p. 158

                     (3)

                        Il-paragrafi minn 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, il-Ġermanja vs il-Kunsill, ECLI:UE:C:2014:2258, punti 61 sa 64.

                     (4)

                        ĠU L 59 tat-3.3.2009, p. 3

                     (5)

                        Id-Deċiżjoni tal-Kunsill 2009/156/KE tal-21 ta’ Novembru 2008 dwar l-iffirmar u l-applikazzjoni provviżorja tal-Ftehim ta’ Sħubija Ekonomika Interim bejn il-Kosta tal-Avorju, fuq naħa waħda, u l-Komunità Ewropea u l-Istati Membri tagħha, fuq in-naħa l-oħra (ĠU L 59, 3.3.2009, p. 1).

    ---documentbreak---

               IL-KUMMISSJONI EWROPEA
            Brussell, 12.5.2020
            COM(2020) 192 final
            ANNESS
            għal
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f’isem l-Unjoni Ewropea, fi ħdan il-Kumitat tal-FSE stabbilit mill-Ftehim interim ta’ Sħubija Ekonomika (FSE) bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra, rigward l-adozzjoni tal-proċeduri tar-riżoluzzjoni tat-tilwim u tal-kodiċi ta’ kondotta tal-arbitri

               ABBOZZ TA’

               DEĊIŻJONI Nru 1./2020 TAL-KUMITAT TAL-FSE
                  stabbilit mill-Ftehim ta’ Sħubija Ekonomika interim bejn il-Kosta tal-Avorju, fuq naħa, u l-Komunità Ewropea u l-Istati Membri tagħha, fuq in-naħa l-oħra,

               ta’ ....

               li tadotta l-proċeduri ta’ riżoluzzjoni tat-tilwim u l-Kodiċi ta’ Kondotta tal-Arbitri

               IL-KUMITAT TAL-FSE,

               Wara li kkunsidra l-Ftehim ta’ Sħubija Ekonomika Interim bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra (minn hawn ’il quddiem, “il-Ftehim”), iffirmat fi Brussell fis-26 ta’ Novembru 2008 u applikat fuq bażi proviżorja mit-3 ta’ Settembru 2016, u b’mod partikolari l-Artikolu 59(1) u l-Artikolu 73 tiegħu,

               Billi:

               (1)L-Artikolu 59(1) tal-Ftehim jipprevedi li l-proċeduri previsti fil-Kapitolu 3 (Proċeduri għar-riżoluzzjoni ta' tilwim) tat-Titolu V (Prevenzjoni u riżoluzzjoni tat-tilwim) tal-Ftehim jkunu regolati mir-regoli ta’ proċedura għar-riżoluzzjoni tat-tilwim li se jiġu adottati mill-Kumitat tal-FSE.

               (2)Skont l-Artikolu 73 tal-Ftehim imsemmi, għall-implimentazzjoni tiegħu, il-Kumitat tal-FSE huwa responsabbli mill-amministrazzjoni tal-oqsma kollha koperti mill-imsemmi Ftehim u mit-twettiq tal-kompiti kollha msemmija fih.

               ADOTTA DIN ID-DEĊIŻJONI:

               Artikolu 1

               1.Il-proċeduri għar-riżoluzzjoni tat-tilwim u l-Kodiċi ta’ Kondotta tal-Arbitri għandhom jiġu stabbiliti kif imniżżel fl-Anness.

               2.Dawk il-proċeduri u l-Kodiċi ta’ Kondotta għandhom ikunu mingħajr preġudizzju għal kwalunkwe regola speċifika stabbilita fil-Ftehim jew li għandha tiġi adottata mill-Kumitat tal-FSE.

               Artikolu 2

               Din id-Deċiżjoni tidħol fis-seħħ dakinhar li tiġi ffirmata.

               Magħmul fi [post], [data]

               Għar-Repubblika tal-Kosta tal-Avorju
                     Għall-Unjoni Ewropea

               ANNESS

               PROĊEDURA GĦAR-RIŻOLUZZJONI TAT-TILWIM

               Artikolu 1

               Definizzjonijiet

               Għall-iskopijiet ta’ dawn ir-regoli tal-proċedura, għandhom japplikaw id-definizzjonijiet li ġejjin:

               Konsulent : persuna fiżika magħżula minn Parti sabiex tagħti pariri jew tassisti lil dik il-Parti b’konnessjoni mal-proċedimenti ta’ arbitraġġ;

               Grupp speċjali ta’ Arbitraġġ: bord indipendenti stabbilit skont l-Artikolu 50 tal-Ftehim;

               Arbitru: membru ta’ bord indipendenti ta’ arbitraġġ stabbilit skont l-Artikolu 50 tal-Ftehim;

               Assistent: persuna fiżika li, skont it-termini tal-ħatra ta' arbitru, twettaq riċerka jew tipprovdi assistenza lill-arbitru fil-qadi tal-funzjonijiet tiegħu;

               Jum: jum kalendarju;

               Jum mhux tax-xogħol: is-Sibtijiet, il-Ħdud u kull jum ieħor magħżul minn parti bħala jum tal-liv għall-finijiet ta’ dawn ir-regoli;

               Rappreżentant ta’ parti: impjegat jew kwalunkwe persuna fiżika maħtura minn dipartiment jew aġenzija tal-gvern jew kwalunkwe entità pubblika oħra ta’ parti li tirrappreżenta l-parti involuta fit-tilwima relatata ma’ dan il-ftehim;

               Parti konvenuta: il-parti li kontra tagħha hu allegat li qed tikser id-dispożizzjonijiet imsemmija fl-Artikolu 46 tal-Ftehim;

               Lmentatur: il-parti li titlob it-twaqqif ta’ bord indipendenti ta’ arbitraġġ skont l-Artikolu 49 tal-Ftehim.

               Artikolu 2

               Kamp ta’ applikazzjoni

               1.Id-dispożizzjonijiet ta’ dan l-Anness jikkomplementaw u jispeċifikaw il-Ftehim interim ta’ Sħubija Ekonomika bejn il-Kosta tal-Avorju, minn naħa waħda, u l-Unjoni Ewropea u l-Istati Membri tagħha, min-naħa l-oħra (minn hawn ’il quddiem imsejjaħ “il-Ftehim”), b’mod partikolari l-Artikolu 49 tiegħu et seq. dwar l-arbitraġġ.

               2.Dawn ir-regoli ta’ proċedura huma maħsuba biex jippermettu lill-partijiet isolvu tilwim li jista’ jinqala’ bejniethom permezz ta’ soluzzjoni reċiprokament sodisfaċenti permezz tal-mekkaniżmu ta’ arbitraġġ.

               3.Il-partijiet kollha jistgħu jirrikorru għal arbitraġġ fil-kuntest tal-implimentazzjoni tal-Ftehim ta’ Sħubija Ekonomika interim bejn il-Kosta tal-Avorju, minn naħa waħda, u l-Unjoni Ewropea u l-Istati Membri tagħha, min-naħa l-oħra, bil-ħsieb li jissolva kwalunkwe tilwim li jista’ jinħoloq bejniethom.

               Artikolu 3

               Ftuħ ta’ proċedimenti ta’ arbitraġġ u notifiki

               1.Il-proċedimenti ta’ arbitraġġ għandhom jitqiesu li jkunu nbdew fid-data li fiha t-talba għall-istabbiliment ta’ bord indipendenti ta’ arbitraġġ tiġi riċevuta mill-Parti konvenuta l-oħra u mill-Kumitat tal-FSE, skont l-Artikolu 49.2 tal-Ftehim.

               2.Għall-finijiet ta’ dawn ir-regoli ta’ proċedura, “notifika” tfisser kwalunkwe talba, avviż, sottomissjoni bil-miktub jew dokument ieħor marbut mal-proċedimenti ta’ arbitraġġ, dment li:

               (a)kwalunkwe notifika mill-bord indipendenti ta’ arbitraġġ tintbagħat liż-żewġ partijiet fl-istess ħin;

               (b)kwalunkwe notifika minn parti u indirizzata lill-bord indipendenti ta’ arbitraġġ tintbagħat lill-parti l-oħra fl-istess ħin;

               (c)kwalunkwe notifika minn parti u li tkun indirizzata lill-parti l-oħra tintbagħat, meta jkun il-każ, lill-bord indipendenti ta’ arbitraġġ fl-istess ħin.

               3.Kull notifika għandha ssir permezz tal-posta elettronika jew, meta jkun il-każ, b’kull mezz ieħor ta’ telekomunikazzjoni li jipprovdi rekord li d-dokument ikun intbagħat. Sakemm ma jkunx ippruvat mod ieħor, in-notifika għandha titqies li tkun waslet fl-istess jum li tkun intbagħtet.

               4.In-notifiki kollha għandhom ikunu indirizzati lid-Direttorat Ġenerali għall-Kummerċ tal-Kummissjoni Ewropea tal-Unjoni Ewropea u lill-koordinatur maħtur mill-Kosta tal-Avorju, rispettivament.

               5.Żbalji żgħar ta’ natura klerikali li jsiru fin-notifiki marbuta mal-proċedimenti ta’ arbitraġġ jistgħu jiġu kkoreġuti permezz tal-kunsinna ta’ notifika ġdida li tindika b’mod ċar il-modifiki li jkunu sarulha.

               6.Jekk l-aħħar jum għall-preżentazzjoni ta’ notifika jikkorrispondi għal jum mhux tax-xogħol għall-Parti tal-Kosta tal-Avorju jew għall-Unjoni Ewropea, in-notifika tista’ ssir fil-jum tax-xogħol li jmiss. L-ebda notifika jew talba, tkun xi tkun in-natura tagħha, m’għandha titqies bħala riċevuta f’jum mhux tax-xogħol.

               7.Skont in-natura tal-kwistjonijiet ikkontestati, għandhom jintbagħtu kopji tat-talbiet u tan-notifiki kollha indirizzati lill-Kumitat tal-FSE skont dawn ir-regoli ta’ proċedura wkoll lill-korpi istituzzjonali l-oħra kkonċernati.

               Artikolu 4

               Ħatra tal-arbitri

               1.Skont l-Artikolu 50 tal-Ftehim, meta arbitru jintgħażel bil-polza, il-President tal-Kumitat tal-FSE għandu bla dewmien jinforma lill-partijiet bid-data, bil-ħin u bil-post tal-polza.

               2.Il-partijiet jistgħu jkunu preżenti waqt it-tlugħ bil-polza u din għandha ssir mal-partijiet li jkunu preżenti.

               3.Il-president tal-Kumitat tal-FSE għandu jinforma bil-miktub lil kull persuna magħżula dwar il-ħatra tiegħu bħala arbitru. Kull individwu għandu jikkonferma d-disponibbiltà tiegħu liż-żewġ partijiet matul il-ħamest ijiem mid-data li fiha jkun ġie infurmat bil-ħatra tiegħu.

               4.L-arbitri għandhom jintgħażlu bil-polza minn fost il-persuni proposti uffiċjalment minn waħda mill-partijiet jew mit-tnejn li huma, jekk il-lista tal-arbitri msemmija fl-Artikolu 64 tal-Ftehim ma tkunx tfasslet jew ma jkunx fiha biżżejjed ismijiet fiż-żmien li fih issir it-talba skont l-Artikolu 50(2) tal-Ftehim.

               Artikolu 5

               Kollaborazzjoni bejn il-partijiet u l-bord indipendenti ta’ arbitraġġ

               1.Sakemm il-partijiet ma jiftiehmux mod ieħor, huma għandhom jiltaqgħu mal-bord indipendenti ta’ arbitraġġ fi żmien sebat ijiem mit-twaqqif tiegħu biex jistabbilixxu l-kwistjonijiet li l-partijiet jew il-bord indipendenti ta’ arbitraġġ iqisu xierqa, inklużi:

               (a)ir-rimunerazzjoni u l-ispejjeż li għandhom jitħallsu lill-arbitri, li għandhom ikunu skont l-istandards tad-WTO;

               (b)ir-rimunerazzjoni tal-assistent ta’ kull arbitru, li l-ammont totali tiegħu ma għandux jaqbeż il-50 fil-mija tar-remunerazzjoni totali ta’ dak l-arbitru;

               (c)is-skeda ta’ żmien tal-proċedimenti.

               2.L-arbitri u r-rappreżentanti tal-partijiet jistgħu jieħdu sehem f’din il-laqgħa permezz tat-telefon jew ta’ konferenza awdjoviżiva.

               3.Sakemm il-partijiet ma jiftiehmux mod ieħor fi żmien ħamest ijiem ta’ xogħol mid-data tat-twaqqif tal-bord indipendenti ta’ arbitraġġ, it-termini ta’ referenza tal-bord indipendenti ta’ arbitraġġ għandhom ikunu:

               “li jeżamina, fid-dawl tad-dispożizzjonijiet rilevanti tal-Ftehim, il-kwistjoni msemmija fit-talba għat-twaqqif tal-Bord ta’ Arbitraġġ, li jiddeċiedi dwar il-kompatibbiltà tal-miżura inkwistjoni mad-dispożizzjonijiet imsemmija fl-Artikolu 46 tal-Ftehim u li jieħu deċiżjoni skont l-Artikoli 52, 62 u 63 tal-Ftehim.”

               4.Il-partijiet għandhom jinnotifikaw it-termini ta’ referenza miftiehma lill-bord indipendenti ta’ arbitraġġ fi żmien tliet ijiem tax-xogħol mill-ftehim tagħhom dwar it-termini ta’ referenza.

               Artikolu 6

               Sottomissjonijiet bil-miktub

               L-ilmentatur għandu jippreżenta s-sottomissjoni inizjali tiegħu bil-miktub mhux aktar tard minn għoxrin jum mid-data tat-twaqqif tal-Grupp speċjali ta’ arbitraġġ. Il-Parti konvenuta għandha tagħti l-kontrosottomissjoni tagħha bil-miktub mhux aktar tard minn għoxrin jum wara d-data tat-twassil tas-sottomissjoni bil-miktub inizjali.

               Artikolu 7

               Il-ħidma tal-bordijiet tal-arbitraġġ

               1.Il-president tal-Bord ta’ Arbitraġġ għandu jippresjedi fil-laqgħat kollha. Bord ta’ arbitraġġ jista’ jiddelega lill-president is-setgħa li jieħu deċiżjonijiet amministrattivi u proċedurali fil-qasam ikkonċernat.

               2.F’konformità mal-Artikolu 9 ta’ dawn ir-regoli ta’ proċedura, l-arbitri u l-persuni msejħa għandhom jidhru personalment għas-seduti ta’ smigħ. Sakemm ma jkunx speċifikat mod ieħor fil-Ftehim jew f’dawn ir-Regoli ta’ Proċedura u mingħajr preġudizzju għall-punt 5 tal-Artikolu 9 ta’ dawn ir-Regoli ta’ Proċedura, il-bord ta’ arbitraġġ jista’ jwettaq l-attivitajiet tiegħu bit-telefon, bil-faks jew bi kwalunkwe mezz ieħor inkluż b’mezzi elettroniċi tal-informatika.

               3.L-arbitri biss jistgħu jieħdu sehem fid-deliberazzjonijiet tal-Bord ta’ Arbitraġġ, iżda l-Bord ta’ Arbitraġġ jista' jippermetti lill-assistenti tiegħu jkunu preżenti waqt id-deliberazzjonijiet tiegħu.

               4.L-abbozzar ta’ kwalunkwe deċiżjoni għandu jkun ir-responsabilità esklużiva tal-bord indipendenti ta’ arbitraġġ u ma jistax ikun iddelegat.

               5.Is-sejbiet, id-deċiżjonijiet u r-rakkomandazzjonijiet tal-bord indipendenti ta’ arbitraġġ imsemmija fl-Artikoli 51 u 52 tal-Ftehim, sa fejn ikun possibbli, għandhom jittieħdu b’kunsens reċiproku; jekk ma jkunx jista’ jintlaħaq kunsens, allura dawn jittieħdu b’maġġoranza tal-membri tiegħu. L-arbitri ma jistgħux joħorġu opinjonijiet separati dwar kwistjonijiet mhux miftiehma b’mod unanimu.

               6.Meta tinqala’ kwistjoni proċedurali li ma tkunx koperta mid-dispożizzjonijiet tat-Titolu V tal-Ftehim (Prevenzjoni u riżoluzzjoni tat-tilwim), il-bord indipendenti ta’ arbitraġġ, wara konsultazzjoni mal-partijiet, jista’ jadotta proċedura xierqa li hija kompatibbli mal-provvedimenti u li tiżgura trattament ugwali bejn il-partijiet.

               7.Il-bord indipendenti ta’ arbitraġġ jinnotifika lill-partijiet bil-miktub ir-raġunijiet għaliex il-modifika jew l-aġġustament saret u dwar it-terminu jew l-aġġustament meħtieġ, jekk iqis li hu meħtieġ li jiġi emendat wieħed mit-termini tal-proċediment minbarra t-termini stabbiliti fit-Titolu V tal-Ftehim (Prevenzjoni u riżoluzzjoni tat-tilwim) jew li jiġi pprovdut kwalunkwe aġġustament proċedurali jew amministrattiv ieħor. Il-bord indipendenti ta’ arbitraġġ jista’ jadotta modifika jew aġġustament ta’ din ix-xorta wara li jkun ikkonsulta mal-partijiet.

               8.Kwalunkwe terminu stabbilit f’dawn ir-Regoli ta’ Proċedura jista’ jiġi modifikat b’kunsens reċiproku tal-partijiet. B’talba ta’ parti, il-bord indipendenti tal-arbitraġġ jista’ jimmodifika t-termini applikabbli fl-ambitu tal-proċedimenti.

               9.Fuq it-talba konġunta tal-partijiet, il-bord indipendenti tal-arbitraġġ għandu jissospendi l-proċedimenti f’kull ħin għal perjodu miftiehem mill-partijiet li ma jaqbiżx tnax-il xahar konsekuttiv.

               10.F’każ ta’ sospensjoni, il-limiti ta’ żmien rilevanti għandhom jiġu estiżi biż-żmien li jikkorrispondi għall-perjodu li fih il-proċedimenti quddiem il-bord indipendenti ta’ arbitraġġ jkunu ġew sospiżi. Il-bord indipendenti ta’ arbitraġġ għandu jerġa’ jibda l-proċedimenti fi kwalunkwe ħin fuq talba konġunta bil-miktub mill-partijiet, jew fi tmiem il-perjodu miftiehem ta’ sospensjoni fuq talba bil-miktub ta’ waħda mill-partijiet. It-talba għandha tiġi nnotifikata lill-president tal-bord indipendenti ta’ arbitraġġ u lill-parti l-oħra, jekk ikun il-każ. Jekk il-proċedimenti quddiem il-bord indipendenti ta’ arbitraġġ ikunu ġew sospiżi għal aktar minn tnax-il xahar konsekuttivi, is-setgħa mogħtija għat-twaqqif tal-bord indipendenti ta’ arbitraġġ għandha tiskadi u l-proċedimenti tal-bord indipendenti ta’ arbitraġġ għandhom jintemmu. Il-partijiet jistgħu jiftiehmu fi kwalunkwe ħin li jtemmu l-proċedimenti quddiem il-bord indipendenti ta’ arbitraġġ. Il-Partijiet għandhom jinnotifikaw dan il-ftehim b’mod konġunt lill-president tal-bord indipendenti ta’ arbitraġġ.

               11.It-tmiem tal-ħidma tal-bord indipendenti ta’ arbitraġġ ikun mingħajr preġudizzju għad-drittijiet tal-partijiet fi kwalunkwe proċediment ieħor dwar l-istess kwistjoni skont it-Titolu V tal-Ftehim (Prevenzjoni u riżoluzzjoni tat-Tilwim).

               Artikolu 8

               Sostituzzjoni

               1.Jekk arbitru ma jkunx jista’ jipparteċipa fil-proċedimenti, jirtira ruħu jew ikollu jiġi sostitwit, għandu jintgħażel sostitut f’konformità mal-Artikolu 50 tal-Ftehim.

               2.Meta parti tqis li arbitru ma jikkonformax mar-rekwiżiti tal-kodiċi ta’ kondotta u li għalhekk għandu jiġi sostitwit, dik il-parti għandha tinnotifika lill-parti l-oħra fi żmien ħmistax-il jum mid-data minn meta saret taf biċ-ċirkostanzi stabbiliti għall-allegat nuqqas ta’ konformità min-naħa tal-arbitru mal-imsemmi kodiċi ta’ kondotta.

               3.Il-partijiet għandhom jikkonsultaw lil xulxin fi żmien ħmistax-il jum wara d-data tan-notifika msemmija fil-paragrafu 2. Il-partijiet għandhom jinfurmaw lill-arbitru bl-allegat nuqqas ta’ konformità tiegħu u jistgħu jitolbuh jieħu l-passi biex jirrimedja għalih. Huma jistgħu wkoll, jekk jaqblu fuq hekk, ineħħu lill-arbitru u jagħżlu arbitru ġdid skont il-proċedura stipulata fl-Artikolu 50(2), u jekk ikun il-każ, skont l-Artikolu 50(3) tal-Ftehim.

               4.Jekk il-partijiet ma jirnexxilhomx jaqblu dwar il-bżonn li jinbidel arbitru, minbarra l-President, kwalunkwe Parti tista’ titlob li din il-kwistjoni tiġi riferuta lill-president tal-bord indipendenti ta’ arbitraġġ, u d-deċiżjoni tiegħu tkun waħda finali.

               5.Jekk, kif mitlub, il-president jikkonkludi li arbitru ma jikkonformax mar-rekwiżiti tal-kodiċi ta’ kondotta tal-arbitri, għandu jintgħażel arbitru ġdid f’konformità mal-Artikolu 50(3) tal-Ftehim.

               6.Meta parti tqis li l-president tal-bord tal-arbitraġġ ma jikkonformax mar-rekwiżiti tal-Kodiċi ta’ Kondotta tal-Arbitri, il-partijiet għandhom jikkonsultaw ma’ xulxin u, jekk jaqblu dwar dan, ikeċċu l-president u jagħżlu sostitut skont il-proċedura stipulata fl-Artikolu 50 tal-Ftehim.

               7.Jekk il-partijiet ma jirnexxilhomx jaqblu bejniethom dwar il-ħtieġa li jibdlu l-president, kwalunkwe parti tista’ titlob li din il-kwistjoni tingħadda lil xi wieħed mill-membri li jkun fadal fil-lista ta’ individwi magħżula biex jaġixxu bħala president tal-bord indipendenti ta’ arbitraġġ stabbilita skont l-Artikolu 64 tal-Ftehim. Ismu/isimha għandu jittella’ bix-xorti mill-president tal-Kumitat tal-FSE. Il-persuna magħżula b’dan il-mod għandha tiddeċiedi jekk il-president jikkonformax mar-rekwiżiti tal-Kodiċi ta’ Kondotta tal-Arbitri. Id-deċiżjoni tiegħu għandha tkun waħda finali.

               8.Jekk jiġi deċiż li l-President ma jikkonformax mar-rekwiżiti tal-kodiċi ta’ kondotta tal-arbitri, il-President il-ġdid għandu jintgħażel skont l-Artikolu 50(3) tal-Ftehim.

               Artikolu 9

               Seduti

               1.Skont l-iskeda determinata taħt l-Artikolu 5(1), u wara li jikkonsulta mal-Partijiet u l-arbitri l-oħra, il-president tal-grupp speċjali ta' arbitraġġ għandu jinnotifika lill-Partijiet dwar id-data, il-ħin u l-post tas-seduta ta’ smigħ. Il-parti inkarigata mill-amministrazzjoni loġistika tal-proċedimenti għandha tqiegħed din l-informazzjoni għad-dispożizzjoni tal-pubbliku, suġġett għall-Artikolu 11.

               2.Sakemm il-partijiet ma jaqblux mod ieħor, is-seduta ta’ smigħ għandha ssir fi Brussell jekk l-ilmentatur tkun il-Parti tal-Kosta tal-Avorju u f’Abidjan jekk l-ilmentatur tkun l-Unjoni Ewropea.

               3.Il-bord indipendenti ta’ arbitraġġ jista’ jsejjaħ seduti addizzjonali jekk il-partijiet jaqblu dwar dan.

               4.L-arbitri kollha għandhom ikunu preżenti matul is-seduta ta’ smigħ kollha.

               5.Il-persuni li ġejjin jistgħu jkunu preżenti għas-seduta ta’ smigħ, irrespettivament minn jekk il-proċedimenti jkunux miftuħin għall-pubbliku jew le:

               (a)ir-rappreżentanti tal-partijiet;

               (b)il-konsulenti tal-partijiet;

               (c)il-persunal amministrattiv, l-interpreti, it-tradutturi u l-korrispondenti tal-qrati;

               (d)l-assistenti tal-arbitri;

               (e)l-esperti magħżula mill-grupp speċjali ta’ arbitraġġ f’konformità mal-Artikolu 60 tal-Ftehim.

               6.Mhux aktar tard minn ħamest ijiem tax-xogħol qabel id-data ta’ seduta ta’ smigħ, kwalunkwe parti għandha tagħti lill-bord indipendenti ta’ arbitraġġ u lill-parti l-oħra lista bl-ismijiet ta’ dawk il-persuni fiżiċi li se jagħmlu argumenti jew preżentazzjonijiet orali matul is-smigħ ta’ seduta f’isem dik il-parti, kif ukoll ta’ rappreżentanti u konsulenti oħra li se jattendu s-seduta ta’ smigħ.

               7.Il-bord indipendenti ta’ arbitraġġ għandu jmexxi s-seduta b’dan il-mod, filwaqt li jiżgura li l-ilmentatur u l-parti konvenuta jingħataw l-istess ħin biex jagħmlu s-sottomissjonijiet tagħhom:

               Argumenti

               (a)l-argument tal-ilmentatur;

               (b)l-argument tal-parti konvenuta.

               Il-kontroargumenti

               (a)ir-replika tal-ilmentatur;

               (b)il-kontrorisposta tal-parti konvenuta.

               8.Il-bord indipendenti ta’ arbitraġġ jista’ jindirizza direttament mistoqsijiet liż-żewġ partijiet fi kwalunkwe ħin matul is-seduta.

               9.Il-bord indipendenti ta’ arbitraġġ għandu jagħmel l-arranġamenti meħtieġa għat-traskrizzjoni fi procès-verbal tas-seduta u għat-trasmissjoni tiegħu lill-partijiet f’terminu ta’ ħmistax-il jum wara s-seduta. Il-partijiet jistgħu jikkummentaw dwar it-traskrizzjoni, u l-bord indipendenti ta’ arbitraġġ jista’ jikkunsidra dawk il-kummenti, fil-ħamest ijiem wara t-trasmissjoni tad-dokument.

               10.Kull parti tista' tibgħat lill-arbitri u lill-parti l-oħra sottomissjoni supplimentari bil-miktub li tikkonċerna kwalunkwe kwistjoni li qamet matul is-seduta ta’ smigħ fi żmien għaxart ijiem mid-data tas-seduta ta’ smigħ.

               Artikolu 10

               Mistoqsijiet bil-miktub

               1.Il-bord indipendenti tal-arbitraġġ jista’ fi kwalunkwe ħin matul il-proċedimenti jindirizza mistoqsijiet bil-miktub lil waħda mill-partijiet jew lit-tnejn li huma. Kull waħda mill-partijiet għandha tirċievi kopja ta’ kwalunkwe mistoqsija magħmula mill-bord indipendenti ta’ arbitraġġ.

               2.Kull parti għandha wkoll tipprovdi lill-parti l-oħra kopja tat-tweġiba tagħha bil-miktub għall-mistoqsijiet tal-bord indipendenti ta’ arbitraġġ. Kull parti għandha l-opportunità li tipprovdi kummenti bil-miktub dwar it-tweġiba mogħtija mill-parti l-oħra sa ħamest ijiem tax-xogħol wara l-imsemmija tweġiba.

               Artikolu 11

               Trasparenza u kunfidenzjalità

               1.Kull parti u l-bord indipendenti ta’ arbitraġġ għandhom jiżguraw li jiggarantixxu l-kunfidenzjalità ta’ kwalunkwe informazzjoni ppreżentata mill-parti l-oħra lill-bord indipendenti ta’ arbitraġġ u li din il-parti tkun indikat bħala kunfidenzjali. Il-parti li tippreżenta lill-bord indipendenti ta’ arbitraġġ sottomissjoni li tkun tinkludi informazzjoni kunfidenzjali għandha tipprovdi wkoll, fi żmien ħmistax-il jum mill-preżentazzjoni ta’ din is-sottomissjoni, verżjoni mhux kunfidenzjali tas-sottomissjoni li tista’ tiġi żvelata lill-pubbliku.

               2.Xejn f’dawn ir-regoli ta’ proċedura ma jipprekludi parti milli tikkomunika l-pożizzjonijiet tagħha lill-pubbliku safejn, meta hija tirreferi għal informazzjoni mressqa mill-parti l-oħra, ma tikxifx informazzjoni kwalifikata mill-parti l-oħra bħala kunfidenzjali.

               3.Il-bord indipendenti ta’ arbitraġġ għandu jiltaqa’ in camera meta s-sottomissjoni u l-argumenti ta’ parti jkun fihom informazzjoni kummerċjali kunfidenzjali. Il-partijiet għandhom iżommu l-kunfidenzjalità tas-seduti ta’ smigħ tal-bord indipendenti ta’ arbitraġġ meta dawn jinżammu in camera.

               Artikolu 12

               Kuntatti ex parte

               1.Il-bord indipendenti ta’ arbitraġġ ma għandux jikkuntattja jew jiltaqa’ ma’ parti fl-assenza tal-parti l-oħra.

               2.L-ebda arbitru ma għandu jiddiskuti ebda aspett tal-kontenut tal-proċedimenti ma’ parti jew mal-partijiet fin-nuqqas tal-arbitri l-oħra.

               Artikolu 13

               Sottomissjonijiet amicus curiae

               1.Il-persuni mhux governattivi stabbiliti fit-territorju ta’ parti jistgħu jippreżentaw osservazzjonijiet amicus curiae lill-bord indipendenti ta’ arbitraġġ skont il-paragrafi 2 sa 5.

               2.Ħlief jekk il-partijiet ma jkunux qablu mod ieħor sa ħamest ijiem mid-data tat-twaqqif tal-bord indipendenti ta’ arbitraġġ, dan tal-aħħar jista’ jirċievi sottomissjonijiet bil-miktub mhux mitluba, sakemm dawn isiru fi żmien għaxart ijiem mid-data tat-twaqqif tal-bord indipendenti ta’ arbitraġġ, ikunu direttament rilevanti għall-kwistjoni eżaminata mill-bord indipendenti ta’ arbitraġġ u li f’ebda każ dawn is-sottomissjonijiet, inklużi l-annessi tagħhom, ma jkunu itwal minn ħmistax-il faċċata ttajpjata.

               3.Kwalunkwe sottomissjoni għandha tinkludi deskrizzjoni tal-persuna li tkun qiegħda tagħmel is-sottomissjoni, sew fiżika u sew ġuridika, u tinkludi n-natura tal-attivitajiet ta’ dik il-persuna u s-sors tal-finanzjament ta’ dik il-persuna, u tispeċifika n-natura tal-interess li dik l-istess persuna għandha fil-proċedimenti tal-arbitraġġ. Is-sottomissjoni għandha tinkiteb bil-lingwi magħżula mill-partijiet, f’konformità mal-Artikoli 16(1) u 16(2) ta’ dawn ir-regoli ta’ proċedura.

               4.Kwalunkwe sottomissjoni għandha tiġi nnotifikata lill-partijiet involuti fit-tilwima għall-kummenti tagħhom. Il-Partijiet jistgħu jibagħtu l-kummenti tagħhom, fi żmien għaxart ijiem mid-data tat-trażmissjoni tas-sottomissjoni, lill-bord indipendenti ta’ arbitraġġ.

               5.Fid-deċiżjoni tiegħu, il-bord indipendenti ta’ arbitraġġ għandu jelenka s-sottomissjonijiet kollha li jkun irċieva u li jkunu konformi ma’ dawn ir-regoli ta’ proċedura. Il-bord indipendenti ta’ arbitraġġ ma għandux ikun obbligat jindirizza, fid-deċiżjoni tiegħu, l-argumenti li saru f’dawn is-sottomissjonijiet. Il-bord indipendenti ta’ arbitraġġ għandu jippreżenta lill-partijiet għall-kummenti tagħhom kwalunkwe sottomissjoni li huwa jirċievi.

               Artikolu 14

               Każijiet urġenti

               Fil-każijiet ta’ urġenza msemmija fl-Artikolu 52(2) tal-Ftehim, il-bord indipendenti ta’ arbitraġġ, wara li jkun ikkonsulta mal-partijiet, għandu jaġġusta t-termini previsti f’dawn ir-regoli ta’ proċedura skont kif jidhirlu xieraq u għandu jinnotifika lill-partijiet dwar dawn l-aġġustamenti.

               Artikolu 15

               Spejjeż

               1.Kull parti għandha tħallas l-ispejjeż tagħha ta’ parteċipazzjoni fil-proċedimenti ta’ arbitraġġ.

               2.Il-parti konvenuta għandha tkun inkarigata mill-amministrazzjoni loġistika tal-proċedimenti ta’ arbitraġġ, b’mod partikolari l-organizzazzjoni ta’ seduti ta’ smigħ, u għandha tħallas l-ispejjeż kollha li jirriżultaw mill-amministrazzjoni loġistika tas-seduta ta’ smigħ. Madankollu, il-partijiet għandhom b’mod konġunt u b’mod indaqs iħallsu l-ispejjeż amministrattivi oħra tal-proċedimenti ta’ arbitraġġ kif ukoll ir-remunerazzjoni u l-ispejjeż tal-arbitri u r-reunerazzjoni tal-assistenti tagħhom.

               Artikolu 16

               Lingwa ta’ ħidma għall-proċediment, għat-traduzzjoni u għall-interpretazzjoni

               1.Matul il-konsultazzjonijiet previsti fl-Artikolu 50(2) tal-Ftehim, u mhux aktar tard mil-laqgħa prevista fl-Artikolu 5(1) ta’ dawn ir-regoli ta’ proċedura, il-partijiet għandhom jagħmlu li jistgħu sabiex jilħqu qbil fuq lingwa ta’ ħidma komuni għall-proċedimenti quddiem il-bord indipendenti ta’ arbitraġġ.

               2.Jekk il-partijiet ma jirnexxilhomx jaqblu dwar lingwa ta’ ħidma komuni, kull parti għandha tipprovdi t-traduzzjoni tas-sottomissjonijiet bil-miktub tagħha fil-lingwa magħżula mill-parti l-oħra, ħlief fil-każ ta’ sottomissjonijiet bil-miktub f’waħda mil-lingwi ta’ ħidma tad-WTO. Il-parti konvenuta għandha tagħmel l-arranġamenti għall-interpretazzjoni tas-sottomissjonijiet orali fil-lingwi magħżula mill-partijiet.

               3.Ir-rapporti u d-deċiżjonijiet tal-bord indipendenti ta’ arbitraġġ jiġu redatti fil-lingwi magħżula mill-partijiet. Jekk il-partijiet ma jkunux qablu dwar lingwa ta’ ħidma komuni, ir-rapport interim u r-rapport finali tal-bord indipendenti ta’ arbitraġġ għandhom jinħarġu f’waħda mil-lingwi ta’ ħidma tad-WTO.

               4.L-ispejjeż kollha li jirriżultaw mit-traduzzjoni ta’ deċiżjoni tal-bord indipendenti ta’ arbitraġġ fil-lingwi magħżula mill-partijiet għandhom jinqasmu b’mod indaqs bejn il-partijiet.

               5.Parti tista’ tipprovdi kummenti dwar l-akkuratezza ta’ kwalunkwe verżjoni tradotta ta’ dokument imfassal f’konformità ma’ dawn ir-regoli ta’ proċedura.

               6.Kull parti għandha tħallas l-ispejjeż tat-traduzzjoni tas-sottomissjonijiet miktuba tagħha. L-ispejjeż li jirriżultaw mit-traduzzjoni ta’ deċiżjoni tal-bord tal-arbitraġġ jinqasmu b’mod indaqs bejn il-partijiet.

               Artikolu 17

               Kalkolu tat-termini

               It-termini kollha stabbiliti fit-Titolu V (Prevenzjoni u riżoluzzjoni ta’ Tilwim) tal-Ftehim u f’dawn ir-regoli ta’ proċedura, inklużi t-termini imposti fuq il-bordijiet indipendenti ta’ arbitraġġ għan-notifika tad-deċiżjonijiet tagħhom, jistgħu jiġu emendati b’kunsens reċiproku tal-partijiet, u għandhom jingħaddu f’jiem kalendarji mill-jum li jsegwi l-att jew il-fatt li għalih jirreferu, sakemm ma jkunx speċifikat mod ieħor.

               Artikolu 18

               Proċeduri oħra

               It-termini stabbiliti f’dawn ir-regoli ta’ proċedura għandhom jiġu aġġustati skont it-termini speċjali previsti għall-adozzjoni ta’ deċiżjoni mill-bord indipendenti ta’ arbitraġġ fil-proċedimenti skont l-Artikoli 54 sa 57 tal-Ftehim.

               Anness għall-proċedura għar-riżoluzzjoni tat-tilwim

               KODIĊI TAL-KONDOTTA TAL-ARBITRI

               Artikolu 1

               Definizzjonijiet

               Għall-finijiet ta’ dan il-Kodiċi ta’ Kondotta:

               –“arbitru” tfisser: membru ta’ bord indipendenti ta’ arbitraġġ stabbilit skont l-Artikolu 50 tal-Ftehim;

               –“assistent” tfisser: persuna fiżika li, skont it-termini tal-ħatra ta' arbitru, twettaq riċerka jew tipprovdi assistenza lill-arbitru fil-qadi tal-funzjonijiet tiegħu;

               –“kandidat” tfisser: individwu li ismu jkun fuq il-lista tal-arbitri msemmija fl-Artikolu 64 tal-Ftehim u li jkun ikkunsidrat għall-għażla bħala arbitru skont l-Artikolu 50 tal-Ftehim;

               –“medjatur” tfisser: persuna fiżika li tmexxi medjazzjoni f’konformità mal-Artikolu 48 tal-Ftehim;

               –“persunal” tinkludi: fir-rigward ta’ arbitru, il-persuni fiżiċi taħt id-direzzjoni u l-kontroll tal-arbitru, minbarra l-assistenti.

               Artikolu 2

               Prinċipji bażiċi

               1.Sabiex jinżammu l-integrità u l-imparzjalità tal-mekkaniżmu għar-riżoluzzjoni tat-tilwim, kull kandidat u kull arbitru għandu:

               (a)jiffamiljarizza ruħu ma’ dan il-Kodiċi ta’ Kondotta;

               (b)ikun indipendenti u imparzjali;

               (c)jevita kunflitti ta’ interessi diretti jew indiretti;

               (d)jevita kondotta li tonqos mill-etika u kull azzjoni li tagħti l-impressjoni ta’ kondotta li tonqos mill-etika jew mill-obbligu tal-imparzjalità;

               (e)josserva standards għolja ta’ kondotta; u

               (f)ma jkunx influwenzat mill-interess personali, pressjoni esterna, kunsiderazzjonijiet politiċi, fama pubblika, lealtà lejn xi parti jew biża’ mill-kritika.

               2.Arbitru ma għandux jidħol, direttament jew indirettament, għal obbligi jew jaċċetta kwalunkwe benefiċċju li jista’ bi kwalunkwe mod ifixkel, jew jidher li jfixkel, it-twettiq xieraq ta’ dmirijietu.

               3.Arbitru ma għandux juża l-funzjonijiet tiegħu fil-bord indipendenti ta’ arbitraġġ biex iservi l-interessi personali jew dawk privati. Arbitru għandu jevita kull azzjoni li tista’ tagħti l-impressjoni li xi persuni oħrajn ikunu f’pożizzjoni li jinfluwenzawh.

               4.Arbitru ma għandux iħalli relazzjonijiet jew responsabbiltajiet finanzjarji, kummerċjali, professjonali, personali jew soċjali, passati jew preżenti, jinfluwenzaw il-kondotta jew ġudizzju tiegħu.

               5.Arbitru għandu jevita li jidħol fi kwalunkwe relazzjoni jew li jakkwista kwalunkwe interess finanzjarju li x’aktarx jaffettwa l-imparzjalità tiegħu jew li jista’ raġonevolment jagħti l-impressjoni ta’ kondotta li tonqos mill-etika jew mill-obbligu tal-imparzjalità.

               Artikolu 3

               Obbligi ta’ divulgazzjoni

               1.Qabel ma tkun ikkonfermata l-għażla ta’ kandidat bħala arbitru skont l-Artikolu 50 tal-Ftehim, huwa għandu jiddikjara kull interess, relazzjoni jew kwistjoni li jistgħu jinċidu fuq l-indipendenza jew l-imparzjalità tiegħu, jew li jistgħu raġonevolment jagħtu l-impressjoni ta’ kondotta li tonqos mill-etika jew mill-obbligu tal-imparzjalità fil-kors tal-proċedimenti.

               2.Għal dan il-għan, kandidat għandu jagħmel l-isforzi kollha possibbli biex isir konxju ta’ tali interessi, relazzjonijiet u kwistjonijiet, inklużi dawk ta’ natura finanzjarja, professjonali, jew dawk marbuta max-xogħol jew mal-familja tiegħu.

               3.Billi l-obbligu ta’ divulgazzjoni previst fil-kuntest tal-paragrafu 1 huwa dmir permanenti, kull arbitru jrid jiddivulga tali interessi, relazzjonijiet u kwistjonijiet li jistgħu jitfaċċaw matul kwalunkwe stadju tal-proċedimenti.

               4.Kandidat jew arbitru għandhom jikkomunikaw lill-Kumitat tal-EPA, għall-kunsiderazzjoni mill-Partijiet, kull kwistjoni li tikkonċerna ksur reali jew potenzjali ta’ dan il-kodiċi ta’ kondotta fl-iqsar żmien possibbli wara li huwa jsir konxju minnhom.

               Artikolu 4

               Funzjonijiet tal-arbitri

               1.Wara li jkun aċċetta l-ħatra tiegħu, arbitru għandu jkun disponibbli sabiex iwettaq id-dmirijiet tiegħu jew tagħha b’mod sħiħ u bla dewmien matul il-kors tal-proċedimenti, u b’mod ġust u diliġenti.

               2.Arbitru għandu jikkunsidra biss dawk il-kwistjonijiet li jkunu tqajmu waqt il-proċedimenti u li jitqiesu bħala meħtieġa biex tittieħed deċiżjoni u ma għandux jiddelega dan id-dmir lil ebda persuna oħra.

               3.Arbitru għandu jieħu l-passi kollha meħtieġa biex jiżgura li l-assistent u l-persunal tiegħu jafu bl-Artikoli 2, 3, 4 u 6 ta’ dan il-kodiċi ta’ kondotta u li jkunu konformi miegħu.

               Artikolu 5

               Obbligi ta’ eks arbitri

               L-arbitri preċedenti kollha jridu jevitaw azzjonijiet li jistgħu jagħtu impressjoni li kienu ppreġudikati fit-twettiq ta’ dmirijiethom jew li bbenefikaw mid-deċiżjonijiet tal-bord indipendenti ta’ arbitraġġ.

               Artikolu 6

               Kunfidenzjalità

               1.L-arbitri jew eks arbitri fl-ebda mument ma għandhom jiżvelaw jew jużaw xi informazzjoni mhux pubblika li tikkonċerna proċedimenti jew li tkun miksuba waqt proċedimenti, ħlief għall-finijiet ta’ dawk il-proċedimenti, u fl-ebda każ ma għandhom jiżvelaw jew jużaw dan it-tip ta’ informazzjoni biex jiksbu vantaġġ personali jew vantaġġ għal oħrajn jew biex jippreġudikaw l-interessi ta’ oħrajn.

               2.Arbitru ma għandux jiżvela deċiżjoni tal-Bord ta’ Arbitraġġ jew partijiet minnha qabel ma tiġi ppubblikata b'konformità mal-Artikolu 63 tal-Ftehim.

               3.Arbitru jew eks arbitru ma għandu fl-ebda mument jiżvela d-deliberazzjonijiet tal-bord indipendenti ta’ arbitraġġ jew il-fehma ta’ xi membru.

               Artikolu 7

               Spejjeż

               Kull arbitru għandu jżomm rekord tal-ħin iddedikat għall-proċedimenti u l-ispejjeż tiegħu, kif ukoll iż-żmien użat u l-ispejjeż magħmula mill-assistent tiegħu, u jagħti rendikont finali lill-partijiet.

               Artikolu 8

               Medjaturi

               Dan il-Kodiċi ta’ Kondotta għandu japplika għall-medjaturi mutatis mutandis.